**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 30 Ιανουαρίου 2018, ημέρα Τετάρτη και ώρα 11.15΄, στην **Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Προέδρου αυτής Χαράς Καφαντάρη, με θέματα ημερήσιας διάταξης: Ενημέρωση των μελών της Επιτροπής από τον Πρόεδρο και Διευθύνοντα Σύμβουλο της ΔΕΗ Α.Ε., κ. Εμμανουήλ Παναγιωτάκη, σύμφωνα με το άρθρο 32 παρ. 9 του Κανονισμού της Βουλής, σχετικά με α) «Προμήθεια Υγρών Καυσίμων έτους 2019», β) «Προμήθεια 1.595.145 MWhth Φυσικού Αερίου μέσω της 5ης ετήσιας δημοπρασίας της ΔΕΠΑ ΑΕ για το έτος 2019» και γ) «Παροχή Ταχυδρομικών Υπηρεσιών περισυλλογής, διαλογής, διακίνησης και διανομής των ταχυδρομικών αποστολών της ΔΕΗ Α.Ε. σε όλη τη ελληνική επικράτεια. Ανάθεση της ως άνω Υπηρεσίας στα ΕΛΤΑ για ένα έτος με έναρξη από 05/03/2019».

 Στη συνεδρίαση παρέστησαν ο Αναπληρωτής Υπουργός Περιβάλλοντος και Ενέργειας, κ. Σωκράτης Φάμελλος, ο κ. Εμμανουήλ Παναγιωτάκης, Πρόεδρος και Διευθύνων Σύμβουλος της ΔΕΗ Α.Ε., ο κ. Νικόλαος Αραβατινός, Γενικός Διευθυντής Υποστηρικτικών Λειτουργιών, ο κ. Ιωάννης Κοπανάκης, Γενικός Διευθυντής Ανάπτυξης, ο κ. Φώτιος Καραγιάννης, Διευθυντής Υλοποίησης Επιχειρηματικών Δράσεων, ο κ. Ιωάννης Μαυροειδής, Διευθυντής Κλάδου, ο κ. Κωνσταντίνος Ντότσιας, Βοηθός Διευθυντής Υλικού και Προμηθειών και η κυρία Κατερίνα Μανούσακα, Βοηθός Διευθύντρια Υλικού και Προμηθειών, καθώς και αρμόδιοι υπηρεσιακοί παράγοντες.

Η Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Αποστόλου Ευάγγελος, Κατσαβριά-Σιωροπούλου Χρυσούλα, Γκαρά Αναστασία, Δημητριάδης Δημήτριος, Δρίτσας Θεόδωρος, Ζεϊμπέκ Χουσεΐν, Θεοπεφτάτου Αφροδίτη, Θεοφύλακτος Ιωάννης, Ιγγλέζη Αικατερίνη, Καματερός Ηλίας, Καραγιάννης Ιωάννης, Καρακώστα Εύη, Τριανταφυλλίδης Αλέξανδρος, Καφαντάρη Χαρά, Κουρουμπλής Παναγιώτης, Μπαλωμενάκης Αντώνιος, Ουρσουζίδης Γεώργιος, Παπαδόπουλος Νικόλαος, Σέλτσας Κωνσταντίνος, Σιμορέλης Χρήστος, Σπαρτινός Κωνσταντίνος, Συρμαλένιος Νικόλαος, Τζάκρη Θεοδώρα, Τσιρώνης Ιωάννης, Αθανασίου Χαράλαμπος, Αντωνιάδης Ιωάννης, Αραμπατζή Φωτεινή, Δήμας Χρίστος, Καραμανλής Αχ. Κωνσταντίνος, Κατσανιώτης Ανδρέας, Κατσαφάδος Κωνσταντίνος, Κόνσολας Εμμανουήλ, Μπακογιάννη Θεοδώρα (Ντόρα), Μπουκώρος Χρήστος, Μπούρας Αθανάσιος, Πλακιωτάκης Ιωάννης, Σκρέκας Κωνσταντίνος, Στύλιος Γεώργιος, Αρβανιτίδης Γεώργιος, Κωνσταντινόπουλος Οδυσσέας, Τζελέπης Μιχαήλ, Ζαρούλια Ελένη, Παναγιώταρος Ηλίας, Σαχινίδης Ιωάννης, Βαρδαλής Αθανάσιος, Μανωλάκου Διαμάντω, Τάσσος Σταύρος, Φωκάς Αριστείδης , Λαζαρίδης Γιώργος και Μίχος Νικόλαος.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Καλημέρα σας. Κυρίες και κύριοι συνάδελφοι, αρχίζει η συνεδρίαση της Επιτροπής με θέματα ημερήσιας διάταξης: Ενημέρωση των μελών της Επιτροπής από τον Πρόεδρο και Διευθύνοντα Σύμβουλο της ΔΕΗ Α.Ε., κ. Εμμανουήλ Παναγιωτάκη, σύμφωνα με το άρθρο 32 παρ. 9 του Κανονισμού της Βουλής, σχετικά με α) «Προμήθεια Υγρών Καυσίμων έτους 2019», β) «Προμήθεια 1.595.145MWhth Φυσικού Αερίου μέσω της 5ης ετήσιας δημοπρασίας της ΔΕΠΑ ΑΕ για το έτος 2019» και γ) «Παροχή Ταχυδρομικών Υπηρεσιών περισυλλογής, διαλογής, διακίνησης και διανομής των ταχυδρομικών αποστολών της ΔΕΗ Α.Ε. σε όλη τη ελληνική επικράτεια. Ανάθεση της ως άνω Υπηρεσίας στα ΕΛΤΑ για ένα έτος με έναρξη από 05/03.2019».

Το λόγο έχει ο κ. Παναγιωτάκης.

**ΕΜΜΑΝΟΥΗΛ ΠΑΝΑΓΙΩΤΑΚΗΣ:** Καλημέρα κυρία Πρόεδρε, καλημέρα κύριε Υπουργέ, καλημέρα κύριοι Βουλευτές. Έχουμε πάλι την τιμή να σας παρουσιάσουμε τρεις συμβάσεις αυτή τη φορά, οι οποίες υπερβαίνουν το όριο που προβλέπει ο Κ.τ.Β, προκειμένου να περάσει από τον δικό σας έλεγχο.

Η πρώτη αφορά τη νέα σύμβαση που υπογράψαμε με τα ΕΛΤΑ, για την αποστολή των έγχαρτων λογαριασμών και για τις διάφορες άλλες ανάγκες έγχαρτης αλληλογραφίας με τα ΕΛΤΑ. Έγινε διαγωνισμός, όπως κάθε χρόνο και κάθε φορά. Έλαβαν μέρος δύο οίκοι, τα ΕΛΤΑ και η ACS. Τεχνικά κρίθηκαν θετικά μόνο τα ΕΛΤΑ, διότι η ACS δεν κάλυπτε τη βασική απαίτηση της διακήρυξης που ήταν, ότι θα πρέπει να καλύπτουν με καταστήματα το 95% των Καλλικρατικών Δήμων της χώρας. Έτσι λοιπόν, ανοίχθηκε η οικονομική προσφορά των ΕΛΤΑ, η οποία ήταν σύμφωνη με όλες τις προδιαγραφές μας και μετά από συζητήσεις και καλύτερη προσφορά δική τους, καταλήξαμε σε ένα τίμημα καλύτερο από το περσινό και γι’ αυτό έκρινε το Δ.Σ. και όλα τα αρμόδια όργανα της επιχείρησής μας, ότι ο διαγωνισμός ήταν επιτυχής, σύμφωνα με όλους τους κανόνες και κατέληξε σε θετικό αποτέλεσμα. Μάλιστα, σπεύδω να πω για να προλάβω κάποια ερώτηση, ότι με τη σύμβαση αυτή, έτσι όπως διαμορφώνεται τώρα και με κάποια διευθέτηση που θα κάνουμε και που έχουμε ήδη συμφωνήσει και έχουμε εγκρίνει από το Δ.Σ. μας με τη νέα διοίκηση των ΕΛΤΑ, παύει να υπάρχει αυτή η εκκρεμότητα και το χρέος των ΕΛΤΑ προς το δημόσιο, θα παύσει δηλαδή εντός των προσεχών ημερών.

Επίσης να τονίσω και θα ήθελα να ακουστεί αυτό, ότι τα ΕΛΤΑ εδώ και πάρα πολλούς μήνες, σχεδόν ένα χρόνο, ανταποκρίνονται με συνέπεια και κάθε μέρα αποδίδουν στη Δ.Ε.Η. αυτά τα οποία εισπράττουν από τους πελάτες.

Το δεύτερο αφορά σε προμήθεια φυσικού αερίου . Όπως θα είδατε και στην εισήγηση, έχουμε μια μακροχρόνια σύμβαση με την ΔΕΠΑ, η οποία λήγει το τέλος του 2020 και δεν καλύπτει το σύνολο των αναγκών μας. Άρα, ένα υπόλοιπο αναγκών θα πρέπει να καλύπτεται με τις επιμέρους προμήθειες. Έχουμε εγκρίνει μια πολιτική, όσο ανοίγει η αγορά του αερίου επιτρέπει και στη Δ.Ε.Η., που είναι ο μεγαλύτερος καταναλωτής φυσικού αερίου στη χώρα να αναζητά περισσότερες πηγές τροφοδοσίας, μέσω διαγωνισμών. Στα πλαίσια λοιπόν της πολιτικής την οποία εγκρίναμε, συμμετείχαμε σε ένα διαγωνισμό τον οποίο έκανε η ΔΕΠΑ και πετύχαμε μια τιμή για τις συγκεκριμένες ποσότητες που αναφέρονται, η οποία είναι και καλύτερη από την τιμή της μακροχρόνιας σύμβασης.

Αυτό είναι χαρακτηριστικό, γιατί θα ανέμενε κανείς ότι, όταν πηγαίνεις σε σχετικά spot αγορές, οι τιμές να είναι ακριβότερες, πλην όμως, λόγω του ότι αναπτύχθηκε ανταγωνισμός και επειδή πιστεύω ότι οι υπηρεσίες μας εδώ ενήργησαν πολύ σωστά, πετύχαμε μια τιμή με την οποία εξοικονομούμε μερικές εκατοντάδες χιλιάδες ευρώ. Έπονται και άλλες προμήθειες τις οποίες θα κάνουμε το επόμενο χρονικό διάστημα, γι' αυτό να μας περιμένετε πάλι εδώ να συζητήσουμε τα αποτελέσματα και αυτών των διαγωνισμών.

Η τρίτη σύμβαση την οποία θα συζητήσουμε, είναι η προμήθεια των υγρών καυσίμων για το έτος 2019. Ανάλογη σύμβαση είχαμε συζητήσει και πέρυσι. Φέτος έγινε με κάπως διαφοροποιημένους όρους σε ορισμένα ζητήματα. Δηλαδή, υπενθυμίζω ότι τα υγρά καύσιμα αφορούν σε μαζούτ χαμηλού θείου και ντίζελ. Το μαζούτ προορίζεται για τη νησιωτική Ελλάδα, για την τροφοδοσία των πολλών μη διασυνδεδεμένων νησιών και ένα μέρος του, το μεγαλύτερο, το προμηθευόμαστε και το αποθηκεύουμε, το φέρνουν οι προμηθευτές μας στις αποθήκες μας, στις δεξαμενές του Λαυρίου και από κει με πλοία τα οποία ναυλώνουμε εμείς σαν Δ.Ε.Η., το διοχετεύουμε στα νησιά, στους τόπους προορισμού που καταναλώνεται. Ένα άλλο μέρος πηγαίνει απευθείας στο σταθμό Αθερινόλακκου στην Ν.Α Κρήτη, ένας μεγάλος σταθμός όπου εκεί πηγαίνουν κατευθείαν το μαζούτ οι προμηθευτές.

Καταρχάς ο ανταγωνισμός ήταν επιτυχής από την άποψη της συμμετοχής, συμμετείχαν 7 εταιρίες και τελικά 5 κατέθεσαν προσφορές.

Ο διαγωνισμός έγινε ηλεκτρονικά όπως και πέρυσι. Αυτό διασφαλίζει αφενός μεν την πλήρη διαφάνεια, αφετέρου δε την πίεση των διαγωνιζομένων, ώστε να επιτευχθούν οι βέλτιστες δυνατές τιμές. Από τις Εταιρείες οι οποίες έλαβαν μέρος, μόνο μια ήταν ελληνική, οι άλλες ήταν ξένες εταιρείες - οι μεγάλοι κολοσσοί - ελληνική εταιρεία ήταν μόνο η MOTOROIL. Πετύχαμε τιμές ακριβότερες από πέρυσι και αυτό οφείλεται σε μια αναταραχή που υπάρχει γενικά στο θέμα των υγρών καυσίμων, διότι με βάση τις κοινοτικές οδηγίες θα πρέπει να παραχθούν υγρά καύσιμα πιο καθαρά. Δεν έχουν γίνει ανάλογες επενδύσεις στα διυλιστήρια, αυτό έχει δημιουργήσει μια αναστάτωση και μια ανασφάλεια στους προμηθευτές, την οποία βέβαια τη μεταφέρουν στις τιμές τους. Είναι χαρακτηριστικό, όπως σας προανέφερα, ότι από τη χώρα μας έλαβε μόνο μέρος μια από τις πιο μεγάλες εταιρείες που δραστηριοποιούνται στον τομέα.

Στα πλαίσια αυτών των συνθηκών θεωρείται και πάλι ο διαγωνισμός επιτυχής. Φέτος χρειαστήκαμε μάλιστα να προμηθευτούμε περισσότερο μαζούτ, διότι λειτουργεί ο σταθμός της Νότιας Ρόδου, ο οποίος είναι ο καινούργιος σταθμός, που φαντάζομαι πως τον ξέρετε και μάλιστα όχι μόνο οι Ροδίτες, αλλά όλοι οι υπόλοιποι βουλευτές.

Πάμε στο ντίζελ. Στο ντίζελ έχουμε μια μειωμένη ποσότητα και μια εξοικονόμηση ακριβώς λόγω της διασύνδεσης των Κυκλάδων. Ωστόσο και εκεί έλαβαν μέρος μόνο οι δυο ελληνικές εταιρίες, η MOTOROIL και η ΕΚΟ. Τελικά κατέληξε στην ΕΚΟ ο διαγωνισμός, η προμήθεια, παρά το γεγονός ότι είναι για τους ίδιους λόγους ή παραπλήσιους λόγους που ανέφερα προηγουμένως, πάλι η αγορά έχει αυτή την αναστάτωση και είναι ακριβότερη από πέρυσι. Εν τούτοις η τιμή που πετύχαμε είναι μέσα στις τρεις καλύτερες της τελευταίας δεκαετίας. Και εδώ θεωρείται επιτυχής ο διαγωνισμός στα πλαίσια των συνθηκών που περιέγραψα. Άρα, νομίζουμε ότι καλώς τα διοικητικά μας όργανα ομόφωνα, όπως και με τις άλλες προμήθειες, ομόφωνα ενέκριναν τη σύναψη αυτών των συμβάσεων.

Θα ήθελα να υπογραμμίσω για μια ακόμη φορά, ότι το ντίζελ επιβαρύνεται πάρα πολύ από δασμούς και ότι φέτος έχουμε μια εξοικονόμηση της τάξεως των 65 εκατ. και μάλιστα με αυξημένες τιμές, λόγω ακριβώς της διασύνδεσης των Κυκλάδων. Ευχαριστώ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Και εμείς ευχαριστούμε.

Σε αυτό το σημείο θα ήθελα να σας ενημερώσω, ότι γύρω στις 12 θα μας ειδοποιήσουν, αν δεν έχουμε τελειώσει, να κατεβούμε να ψηφίσουμε στην Ολομέλεια και θα συνεχίσουμε μετά.

Το λόγο έχει ο κ. Σκρέκας.

**ΚΩΝΣΤΑΝΤΙΝΟΣ ΣΚΡΕΚΑΣ:** Κυρία Πρόεδρε, καταρχήν να ευχαριστήσω τον Πρόεδρο και τα στελέχη της ΔΕΗ, σήμερα, για την παρουσία τους εδώ και τον Πρόεδρο για την άρτια ενημέρωση που έκανε. Είναι πολύ θετικό ότι πετυχαίνετε καλύτερες τιμές, άρα, μειώνετε ουσιαστικά με σημαντικότερο από το κόστος λειτουργίας της εταιρείας για τη χρονιά, η οποία μπαίνει. Επίσης, ήταν πάρα πολύ θετική η ανακοίνωσή σας, η ενημέρωσή σας ότι τα ΕΛΤΑ πια είναι σε καλό δρόμο σε ό,τι αφορά την αποπληρωμή των υποχρεώσεων προς τη ΔΕΗ και χαιρόμαστε που συμβαίνει αυτό. Επίσης, χαιρόμαστε που για άλλη μια χρονιά θα συνεργαστείτε και με αυτόν τον τρόπο και εκείνοι θα βοηθήσουν εσάς σε αυτό που πρέπει να κάνετε για να προχωρήσετε τις δραστηριότητές σας, αλλά και αυτοί να έχουν το έσοδο και να βοηθήσουν με αυτόν τον τρόπο τη δουλειά τους.

Όμως, εδώ, Κύριε Πρόεδρε, θα μου επιτρέψετε να σας πω ότι υπάρχει ένα μεγάλο «αλλά», που αφορά κάτι πολύ παραπάνω από αυτό που συζητάμε σήμερα, δηλαδή, αυτές τις προμήθειες της ΔΕΗ, αφορά την ίδια τη ΔΕΗ. Ανακοινώσατε πριν τα Χριστούγεννα τα αποτελέσματα του πρώτου 9μήνου για τη λειτουργία της ΔΕΗ. Σύμφωνα με την επίσημη ανακοίνωση των αποτελεσμάτων, δυστυχώς, το πρώτο 9μηνο η λειτουργία της ΔΕΗ έφερε ζημιές προ φόρων 299 εκατ. ευρώ στη ΔΕΗ και καθαρές ζημιές μετά φόρων περίπου στα 250 εκατ. ευρώ. Και αν υπολογίσουμε ότι υπάρχει και μια αντιστροφή επισφαλειών, δηλαδή, προηγούμενες προβλέψεις για επισφάλειες που είχατε λάβει, αποπληρώθηκαν από τους πελάτες, αυτό είναι περίπου 100 εκατ. ευρώ. Άρα, οι πραγματικές λειτουργικές καθαρές ζημιές προ φόρων της εταιρείας, αν υπολογίσουμε ότι αυτά τα 108 εκατ. ευρώ είναι λογιστικό και όχι λειτουργικό, τότε έχετε πραγματικά 350 – 400 εκατ. ευρώ ζημιές το πρώτο 9μηνο του 2018.

Είδαμε επίσης, ότι στα αποτελέσματα αυτά δεν περιλαμβάνεται ξεκάθαρα τι έγινε με το τρίτο 3μηνο. Δηλαδή, είχατε αποτελέσματα 9μήνου, είχαμε σύγκριση 9μήνου 2018 με 9μήνου 2017, αλλά δεν είχαμε αποτελέσματα τρίτου 3μήνου. Αν όμως κάνουμε μια αφαίρεση και μία αντιπαραβολή αποτελεσμάτων 6μήνου, που είχατε ανακοινώσει, με αποτελέσματα 9μήνου, τότε βλέπουμε ότι το τρίτο 3μηνο, η εταιρεία είχε μηδενικό λειτουργικό περιθώριο κέρδους, ίσως και αρνητικό EBITDA το λεγόμενο, το οποίο δυστυχώς μας προβληματίζει πάρα πολύ.

Η Κυβέρνηση πολλές φορές μας έχει κατηγορήσει για δήθεν καταστροφολογία, ότι θέλουμε να παρουσιάσουμε μια κατάσταση για την εταιρεία, η οποία είναι πολύ χειρότερη από την πραγματικότητα, αλλά δυστυχώς, έρχονται τα δικά σας τα στοιχεία και επιβεβαιώνουν τους χειρότερους φόβους μας. Να θυμίσω μόνο στους φίλους συναδέλφους και σε εσάς που είσαστε εδώ, ότι μόλις 4 χρόνια πριν, το 2014, η ΔΕΗ για το αντίστοιχο διάστημα, για το αντίστοιχο 9μηνο δηλαδή, είχε καθαρές ζημιές 135 εκατ. ευρώ και είχε λειτουργικό περιθώριο προ προβλέψιμο επισφάλειας 435 εκατ. ευρώ. Ενώ για το 12μηνο η ΔΕΗ το 2014, είχε άνω του 1 δις 100 εκατ. ευρώ, αν θυμάμαι καλά, λειτουργικό περιθώριο ΕBITDA, προ προβλέψιμο επισφάλειας και προ έκτακτων εξόδων και εσόδων αντίστοιχα. Αυτό σημαίνει ότι η εταιρεία μέσα σε 4 χρόνια, έχει πάρει μια πάρα πολύ άσχημη τροπή, έχει μηδενίσει το EBITDA της, σύμφωνα με τα στοιχεία που ανακοινώνετε το τρίτο 3μηνο.

Η ερώτηση που θέλω να απαντήσετε, είναι για το τέταρτο 3μηνο, τι εκτιμήσεις έχετε; Πώς θα πάει η εξέλιξη της εταιρείας και των αποτελεσμάτων της; Το 2019 εκτιμάται, σύμφωνα με διεθνείς οίκους ανάλυσης, ότι οι τιμές του διοξειδίου του άνθρακα ανά τόνο, μπορεί να προσεγγίσουν και τα 45 ευρώ. Πάντως εκτιμούν ότι μπορεί να έχουμε μια μέση τιμή του διοξειδίου του άνθρακα ανά τόνο 30 – 35 ευρώ, αν υπολογίσουμε ότι αυτό ανάγεται σε περίπου 24.000 τόνους παραγόμενου, άρα μιλάμε για μια επιβάρυνση 700 εκατ. ευρώ σε σχέση με το 2017. Αν συνυπολογίσουμε ότι εσείς, σύμφωνα με δημοσιεύματα, έχετε πει σε δημοσιογράφους ότι η ΔΕΗ πια έχει φτάσει σε ένα τέτοιο σημείο που δεν αντέχει να απορροφά αυτό το κόστος, αλλά και να επωμίζεται και άλλα κόστη αγοράς.

Αν συνυπολογίσουμε ότι έχει τις θεσμικές υποχρεώσεις η Δ.Ε.Η, που της έχει επιβάλει η συμφωνία της σημερινής Κυβέρνησης με την τρόικα, δηλαδή να πουλάει ΝΟΜΕ, για το 2019, θα πρέπει να πουλήσει, σε δημοπρασίες ΝΟΜΕ, το σύνολο της ηλεκτρικής παραγωγής από υδροηλεκτρικά και από λιγνιτικά εργοστάσια. Και να τα πουλάει σε κάτω του μέσου πραγματικού συνολικού κόστους παραγωγής, για να το πάρουν οι εναλλακτικοί ιδιώτες-πάροχοι χαμηλότερα από το κόστος, επαναλαμβάνω, παραγωγής της Δ.Ε.Η. Του συνολικού κόστους και όχι του μεταβλητού. Και στη συνέχεια, να πάνε και να «κλέψουν» καλούς πελάτες από τη Δ.Ε.Η., πουλώντας φθηνότερα ρεύμα σε αυτούς απ’ ότι η Δ.Ε.Η. Αυτή είναι μια συμφωνία, που η σημερινή Κυβέρνηση έχει επιβάλει στη Δ.Ε.Η. να κάνει, να μην το ξεχνάμε.

Αν συνυπολογίσουμε, επίσης, ότι έχει πάρει 4 ή 5 φορές παράταση το σχέδιο αποεπένδυσης, δηλαδή το σχέδιο πώλησης των λιγνιτικών μονάδων της Μεγαλόπολης και της Μελίτης 2 της Δ.Ε.Η., θα ήθελα να μας πείτε και το εξής: Τι σκέφτεστε και τι προγραμματίζετε να κάνετε για να μπορέσετε να διασώσετε τη Δ.Ε.Η., το 2019, αλλά και την επόμενη τριετία. Ποιο είναι, λοιπόν, το επιχειρησιακό πλάνο, το οποίο έχετε σχεδιάσει για να διασωθεί η Δ.Ε.Η.

Δεύτερον. Σύμφωνα με τις εκτιμήσεις, το 2019, η Δ.Ε.Η. θα έχει περίπου ένα έλλειμμα στη ρευστότητα περί τα 600 εκατ. ευρώ και θα πρέπει να αναχρηματοδοτήσει και 500 εκατ. ευρώ. Πώς σκέφτεστε να καλύψετε αυτό το έλλειμμα των 600 εκατ. ευρώ;

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Κύριε Σκρέκα, έχετε ξεπεράσει το χρόνο σας και είστε και εκτός θέματος. Σας διακόπτω, μετά λόγου γνώσης, αυτή τη στιγμή. Νομίζω ότι ο κ. Παναγιωτάκης είναι θετικός, αν ζητηθεί να γίνει ειδική συνεδρίαση και να το συζητήσουμε. Εδώ έχουμε άλλα θέματα, σήμερα.

**ΚΩΝΣΤΑΝΤΙΝΟΣ ΣΚΡΕΚΑΣ:** Τελειώνω, κυρία Πρόεδρε.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Σας εξήγησα ότι το θέμα μας είναι άλλο, είναι οι τρεις Συμβάσεις. Και δεσμεύομαι κι εγώ, προσωπικά, ότι θα επανέλθουμε σε συζήτηση.

**ΚΩΝΣΤΑΝΤΙΝΟΣ ΣΚΡΕΚΑΣ:** Έχετε δεσμευθεί τρεις φορές, κυρία Πρόεδρε. Παρακαλώ, δώστε μου λίγο χρόνο για να ολοκληρώσω. Τι βιάζεστε; Μιλάμε για τη σωτηρία της Δ.Ε.Η.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Καταλαβαίνετε τι εννοώ και μην πάτε αλλού το θέμα. Σας παρακαλώ, κύριε Σκρέκα.

**ΚΩΝΣΤΑΝΤΙΝΟΣ ΣΚΡΕΚΑΣ:** Υπάρχει περίπτωση να υπάρχει ελληνική οικονομία, χωρίς Δ.Ε.Η.;

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Όχι, βέβαια.

**ΚΩΝΣΤΑΝΤΙΝΟΣ ΣΚΡΕΚΑΣ:** Λοιπόν;

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Ωραία, να κάνουμε τη συνεδρίαση.

**ΚΩΝΣΤΑΝΤΙΝΟΣ ΣΚΡΕΚΑΣ:** Να την κάνουμε, αλλά είναι ευκαιρία που είναι εδώ τώρα ο Πρόεδρος. Δεν θα απαντήσει; Έληξε το 12μηνο. Έχουμε αποτελέσματα δωδεκαμήνου. Λείπει, βέβαια, ο αρμόδιος Υπουργός. Έχει στείλει τον Αναπληρωτή του. Τουλάχιστον, όμως, είναι εδώ ο Πρόεδρος της Δ.Ε.Η., ο οποίος τα ξέρει καλύτερα από όλους. Και επειδή γνωρίζουμε πολύ καλά ότι και υπεύθυνη Διοίκηση είσαστε και γνωρίζετε πολύ καλά τα θέματα και αγωνιάτε, θέλουμε να μας απαντήσετε.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Κύριε Σκρέκα, παρακαλώ, ολοκληρώστε την τοποθέτησή σας.

**ΚΩΝΣΤΑΝΤΙΝΟΣ ΣΚΡΕΚΑΣ:** Θα είχα ολοκληρώσει ήδη, κυρία Πρόεδρε.

Πώς λοιπόν θα κλείσετε, θα καλύψετε αυτές τις σοβαρές χρηματοδοτικές ανάγκες της Δ.Ε.Η.;

Και τρίτο και τελευταίο. Υπάρχει ένα θέμα. Η ELFE, η Ελληνική Βιομηχανία Λιπασμάτων, εκτός από τη ΔΕΠΑ, στην οποία χρωστάει πάνω από 130 εκατ. ευρώ, χρωστάει και σε εσάς 30 εκατ. ευρώ, αν θυμάμαι καλά. Παρακαλώ να πείτε πόσα σας χρωστάει. Πως θα διασφαλίσετε ότι αυτά τα χρήματα θα τα εισπράξετε, από τη στιγμή που όλα έχουν βγει στα ρεπορτάζ. Να μην τα επαναλάβω. Αυτή τη στιγμή, η ELFE δεν έχει ουσιαστικά δραστηριότητα γι' αυτό για το οποίο παίρνει ρεύμα από εσάς. Παρακαλώ να απαντήσετε συγκεκριμένα, όχι γενικόλογα.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Συνεχίζουμε με τον κύριο Αρβανιτίδη. Παρακαλώ, έχετε το λόγο.

**ΓΕΩΡΓΙΟΣ ΑΡΒΑΝΙΤΙΔΗΣ:** Ευχαριστώ, κυρία Πρόεδρε. Να ευχαριστήσω και εγώ με τη σειρά μου τον Πρόεδρο και τα διευθυντικά στελέχη της Δ.Ε.Η.

Για το πρώτο θέμα, που αφορά στην «Προμήθεια Υγρών Καυσίμων έτους 2019». Πέρυσι, για την προμήθεια του μαζούτ, έλαβαν μέρος 8 εταιρείες και επιλέξατε μια. Φέτος, έλαβαν μέρος 7 εταιρείες και επιλέξατε δύο.

Το 2017, η συνολική δαπάνη ήταν 310 εκατ. ευρώ για το μαζούτ, για 895 μετρικούς τόνους. Το 2018 προβλεπόταν 304 εκατ. ευρώ για 890 μετρικούς τόνους. Τελικά, το 2018 διαμορφώθηκε στα 330 εκατ. ευρώ για 794 μετρικούς τόνους. Και το 2019, προβλέπεται 318 εκατ. ευρώ για 890 μετρικούς τόνους.

Οι ερωτήσεις είναι: Καταρχήν ποιος είναι ο λόγος επιλογής δύο μειοδοτικών οίκων για το μαζούτ, αντί ενός που γινόταν μέχρι σήμερα; Το αυξημένο τίμημα κατά δέκα εκατομμύρια κάθε χρόνο 2017, 2018, 2019 για τις ίδιες ή μικρότερες ποσότητες που οφείλεται; Είναι θέμα μόνο αύξησης των τιμών; Είναι τα ναυτιλιακά καύσιμα;

Τρίτον, κατά 100.000 μετρικούς τόνους μικρότερη ανάγκη που χρειαστήκατε για το 2018, σε ποιο λόγο οφείλεται και αν αυτός ο λόγος υφίσταται το 2019; Είναι μια απόκλιση την οποία κάποιος πρέπει να δικαιολογήσει.

Όσον αφορά το ντίζελ, φέτος και πέρυσι για το ντιζάιν έλαβαν μέρος τρεις εταιρείες, φέτος και πέρυσι μειοδότησαν, ανεδείχθη ο ίδιος η ΕΚΟ. Το 2017 η συνολική δαπάνη ήταν για το ντίζελ 380 εκατ. για 470.000 χιλιάδες χιλιόλιτρα το 2018 προβλεπόταν 297 εκατ. για 333.000 χιλιάδες χιλιόλιτρα, τελικά το 2018 διαμορφώθηκε 340 εκατ. για 380.000 χιλιάδες χιλιόλιτρα και το 2019 προβλέπεται 295,4 για 307.000 χιλιάδες χιλιόλιτρα.

Ερωτήσεις, λοιπόν, και για το μαζούτ και για το ντίζελ: Η συμβολή των νησιώτικων διασυνδέσεων που υλοποιήθηκαν στις Κυκλάδες, έστω και καθυστερημένα, και άρα, η μείωση της ανάγκης σε μαζούτ και ντίζελ στα νησιά, πού αποτυπώνεται και ποια είναι αυτή; Κάποιος να την ορίσει. Μόνο στα 100 χιλιάδες μετρικούς τόνους μαζούτ και στα 100.000 χιλιάδες χιλιόλιτρα ντίζελ λιγότερο από το 2017 στο 2018; Υπάρχουν συγκριτικά στοιχεία για το πόσο προμηθεύονται άλλες γειτονικές χώρες, οι αντίστοιχες εταιρείες τους, δηλαδή, σε ποια αξία σε ποια τιμή;

Σκέφτεστε ένα πιο μακροχρόνιο σχεδιασμό, ώστε να προμηθεύεται η ΔΕΗ μεγαλύτερες ποσότητες όταν υπάρχουν χαμηλές τιμές; Δηλαδή, είναι δυνατόν να γίνει αποθεματοποίηση; Είναι εφικτό αυτό; Περίπου με 750 εκατ. κατ’ έτος είναι επιβάρυνση της ΔΕΗ για υγρά καύσιμα - έτσι μας λέγατε πέρυσι στην Επιτροπή - πότε προβλέπεται να μειωθεί αυτό το ποσό;

Η διασύνδεση των νησιών. Πως προχωράνε για τα υπόλοιπα νησιά και την Κρήτη, έχετε σκεφθεί τρόπους αξιοποίησης των εγκαταστάσεων, που δεν θα χρειάζεται για τα ενεργοποιηθούν μετά τη διασύνδεση;

Όσον αφορά το φυσικό αέριο, η προμήθεια των 1595 θερμικών Μεγαβατόρων μέσω της 5ης ετήσιας δημοπρασίας της ΔΕΠΑ για το 2019, εμείς κρίνουμε θετική την κίνηση αυτή, αν και με την τροπολογία που περάσατε πέρυσι τον Ιούνιο στο μεσοπρόθεσμο, συνεχίζεται η επιβολή κατά τη γνώμη μας του άδικου μέτρου των υποχρεωτικών δημοπρασιών μόνο στην ΔΕΠΑ ως μοναδικού προμηθευτή, η ΔΕΠΑ να έχει το μερίδιο της αγοράς πάνω από 40% μέχρι το 2020. Όπως κάνετε αναφορές για το τίμημα αγοράς των προηγούμενων καυσίμων - υψηλό αποδεκτό κάνει την κρίση - η τιμή των 27,27 $ που αναφέρετε στο ενημερωτικό σημείωμα για το φυσικό αέριο, την κρίνετε ικανοποιητική;

Δηλαδή, η εξοικονόμηση των περίπου 470.000 € για τη ΔΕΗ που αναφέρετε, πιστεύετε ότι μπορεί αυτή η εξοικονόμηση να είναι πολύ καλύτερη, να είναι παραπάνω; Ποιος είναι ο βραχυπρόθεσμος ενεργειακός σχεδιασμός και οι τεχνικοοικονομικές μελέτες της ΔΕΗ, προκειμένου να εκμεταλλευτεί τις νέες δυνατότητες που δημιουργούνται για την προμήθεια φυσικού αερίου σε ανταγωνιστικότερες τιμές; Ποιες είναι οι ανάγκες, οι αιτίες της ανάγκης σε φυσικό αέριο της ΔΕΗ κατά την επόμενη πενταετία, δεδομένων των περιορισμών λειτουργίας των λυχνιτικών μονάδων, το 2020 λήγει η σύμβαση με την ΔΕΠΑ. Τι σκοπεύετε να κάνετε σε αντικατάσταση αυτής τη σύνδεσης;

Για τα θέματα που αφορούν τις ταχυδρομικές υπηρεσίες -που είναι ένα από τα θέματα των συμβάσεων- μπορείτε να μας ενημερώσετε πόσοι έχουν κάνει αίτηση για να λάβουν ηλεκτρονικά λογαριασμό και όχι έντυπα; Υπάρχουν προβλήματα που έχουν εντοπιστεί στη διαδικασία; Ο αριθμός αυτών που έχουν αιτηθεί ήδη ηλεκτρονικό λογαριασμό, αλλά και όσων υπολογίζετε εσείς, ότι θα ζητήσουν μέσα στη χρονιά να μην έρχεται έντυπος λογαριασμός, είναι αυτό που συνυπολογίζετε στα 44 εκατ.; Σε ποιο αριθμό πιστεύετε ότι θα φθάσει η αποστολή των φακέλων μέσω των ΕΛΤΑ για το 2019;

Αν συνυπολογίσουμε το ένα ευρώ έντυπου λογαριασμού, που πληρώνει ήδη ο πελάτης στη ΔΕΗ, στην ουσία θα έρχεται 1,3 ανά φάκελο το τελικό κόστος της ΔΕΗ και τελικά αυτό το κόστος θα επωμιστεί ο καταναλωτής, δηλαδή, όλο το κόστος της αποστολής του εντύπου;

Βέβαια, υπάρχει ένα κρίσιμο ζήτημα με αφορμή των δηλώσεων. Τρία γενικά θέματα απλά επιγραμματικά. Να περιμένουμε αυξήσεις στην τιμή του ηλεκτρικού ρεύματος, όπως πολλές φορές με ιδιαίτερο τρόπο αναφέρεται στις συνεντεύξεις από διάφορα στελέχη και από τον Υπουργό;

Και δύο μεγάλα θέματα της ΔΕΗ, ο κ. Σκρέκας έβαλε την οικονομική βιωσιμότητα, τί γίνεται με τα ανείσπρακτα της ΔΕΗ και δεύτερον, πού βρίσκεται τελικά και ποια είναι η αλήθεια σχετικά με την αποεπένδυση, τις διαρκείς παρατάσεις, το ενδιαφέρον που υπάρχει από επενδυτές;

Νομίζω ότι αυτά είναι πολύ σημαντικά θέματα και αν υπάρχει χρόνος, θα ήταν πολύ χρήσιμο να μας ενημερώσετε. Ευχαριστώ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Αντωνιάδης.

**ΙΩΑΝΝΗΣ ΑΝΤΩΝΙΑΔΗΣ:** Δυο ερωτήσεις κυρία Πρόεδρε. Τι γίνεται με την πώληση των δυο μονάδων, Μελίτης, Μεγαλόπολης; Εννοείται ότι δεν συμφωνούμε στο ξεπούλημα. Αυτό είναι δεδομένο. Το επαναλαμβάνω, δεν συμφωνούμε στο ξεπούλημα, άρα, νομίζω ότι ταυτιζόμαστε σε αυτό.

Δεύτερο, οι εργαζόμενοι οι οποίοι θέλουν να φύγουν από αυτές τις δύο μονάδες, υπάρχουν κάποια κριτήρια;

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):**Το λόγο έχει ο κ. Θεοφύλακτος.

**ΙΩΑΝΝΗΣ ΘΕΟΦΥΛΑΚΤΟΣ:** Σύντομα κι εγώ, γιατί μια ερώτηση που ήθελα πάνω στο θέμα, την ανέφερε ο κ. Αρβανιτίδης και αφορά την αποστολή ηλεκτρονικών λογαριασμών. Ήθελα να ρωτήσω, πού βρισκόμαστε σε αυτό το ζήτημα, ποιος είναι ο σχεδιασμός, ποιοι είναι οι στόχοι της ΔΕΗ Α.Ε. και γιατί θα μειώσει αρκετά το κόστος της αποστολής των λογαριασμών;

Πάντως η πρότασή μου είναι - γιατί έχουμε εμπειρία και από τους λογαριασμούς κινητής τηλεφωνίας - ότι συνήθως, από τις εταιρείες η εμπειρία που έχουμε, ο τρόπος αυτός δεν είναι λειτουργικός, δεν είναι εύκολος για το χρήστη και τον καταναλωτή. Δηλαδή, πρέπει να βρεθεί ένας τρόπος που να είναι πολύ απλός και εύκολος για τον καταναλωτή, ώστε να το προτιμήσει και να το κατεβάσει κατευθείαν στο κινητό του ή στο τάμπλετ του και από εκεί να το πληρώνει ηλεκτρονικά.

Τι σχεδιασμός υπάρχει από τη Δ.Ε.Η. και τι στόχοι έχουν επιτευχθεί ως τώρα και που πάμε ως προς αυτό το ζήτημα; Γενικά, επειδή ακούω την Αντιπολίτευση, κυρίως τη Ν.Δ. να κινδυνολογεί τουλάχιστον τα δύο τελευταία χρόνια, θα θυμάστε κ. Πρόεδρε και κύριε Υπουργέ, μιλούσαν ότι δεν έχει ρευστότητα, δεν θα πληρωθούν οι μισθοί και αν θυμάμαι καλά, ήταν το καλοκαίρι του 2017. Εμείς γνωρίζουμε πολλές οικογένειες της Δ.Ε.Η., ιδίως στις περιοχές μας, στο νομό Κοζάνης, στην Πτολεμαΐδα, και δεν υπάρχει τέτοιο ζήτημα. Με την ευκαιρία που είστε εδώ, να επιβεβαιωθεί ότι η Δ.Ε.Η περπάτησε και περπατάει καλά και οι εργαζόμενοι εν ενεργεία είναι ευχαριστημένοι, απ' όσο γνωρίζω, τουλάχιστον εγώ.

Να δούμε λίγο τι γίνεται και με αυτούς που αποχωρούν με το σχέδιο της εθελουσίας εξόδου. Γιατί από όσο γνωρίζω, πηγαίνει καλά ο σχεδιασμός αυτός της αποχώρησης όσων έχουν μια ηλικία και πάνω. Μάλιστα αποχωρούν πολύ ευχαριστημένοι, δηλαδή, και το μπόνους παίρνουν, και αυξημένες συντάξεις - να τα λέμε αυτά - δηλαδή, δεν υπάρχουν ούτε τέταρτα μνημόνια, ούτε καταστροφολογίες. Οι άνθρωποι αποχωρούν και παίρνουν αυξημένες συντάξεις.

Αν θέλει να απαντήσει ο Υπουργός σε αυτό. Αν υλοποιηθεί η υπόσχεση ή η απειλή, να πω, του Πρόεδρου της Ν.Δ., ότι το πρώτο πράγμα που θα κάνει είναι η κατάργηση του νόμου Κατρούγκαλου, τι συνέπειες θα έχει αυτό για τον συνταξιούχο της Δ.Ε.Η.; Εγώ απ' όσο γνωρίζω, είναι ότι θα μειωθεί πάρα πολύ η σύνταξή του, αντίθετα με το νόμο Κατρούγκαλου, επειδή μετράνε τα βαρέα και τα υπερβαρέα, οι άνθρωποι βγαίνουν και είναι πολύ ευχαριστημένοι, διότι για τα δεδομένα της εποχής παίρνουν πολύ ικανοποιητικές συντάξεις και αναγνωρίζονται οι κόποι που έχουν κάνει ως εργαζόμενοι μια ζωή στη Δ.Ε.Η., σε δύσκολες συνθήκες.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Δημητριάδης.

**ΔΗΜΗΤΡΙΟΣ ΔΗΜΗΤΡΙΑΔΗΣ:** Ευχαριστώ κυρία Πρόεδρε. Θέλω και εγώ με τη σειρά μου να καλωσορίσω τον Πρόεδρο, τα μέλη του Δ.Σ. της Δ.Ε.Η. και τα στελέχη της επιχείρησης. Χαίρομαι για την παρουσία τους εδώ, στο Ελληνικό Κοινοβούλιο και στην Επιτροπή μας, και η χαρά μου είναι διπλή και θα το λέω πάντα αυτό, όσο είμαι Βουλευτής, το ότι χαίρομαι, γιατί καλωσορίζω τα στελέχη μιας δημόσιας, ενιαίας και εύρωστης επιχείρησης, αυτής της οποίας είστε μέλη του Δ.Σ., κ. Πρόεδρε. Αυτό σας τιμά, όπως τιμά και την πλειοψηφία του Ελληνικού Κοινοβουλίου που κάναμε τα πάντα σε κρίσιμη καμπή για την επιχείρηση και την οικονομία της χώρας, να κρατήσουμε τη Δ.Ε.Η. ενιαία και δημόσια.

Δεν είναι δυνατόν δηλαδή, όλες εκείνες οι πολιτικές δυνάμεις, οι οποίες έκαναν τα πάντα το προηγούμενο διάστημα για να την τεμαχίσουν και να τη εκποιήσουν, να ζητάνε τα ρέστα για το σύνολο των προβλημάτων που επισώρευσαν στο οικονομικό αποτύπωμα αυτής της τεράστιας δυναμικής ελληνικής δημόσιας επιχείρησης. Για παράδειγμα, ποια είναι τα χρέη ιστορικά, του ευρύτερου δημοσίου, δήμων, κοινοτήτων κ.λπ., προς τη δημόσια επιχείρηση ηλεκτρισμού και σε ποιες δεκαετίες σωρεύτηκαν; Χθες; Όχι βέβαια, εδώ και δεκαετίες. Ποια είναι τα χρέη σημαντικών ελληνικών επιχειρήσεων, που επισωρεύτηκαν σε βάρος της δημόσιας επιχείρησης ηλεκτρισμού, κατά τις προηγούμενες δεκαετίες; Ποιο είναι το πολιτικό σχέδιο και το ενεργειακό σχέδιο για τα νησιά μας και τη διασύνδεσή τους; Άρα, αυτό το οποίο συζητάμε σήμερα και θα το συζητάμε κάθε φορά και αφορά τις προμήθειες πετρελαίου, μαζούτ κ.λπ., αφορά δηλαδή το μη διασυνδεδεμένο κυρίως σύστημα της χώρας, το οποίο εμείς δικαίως ενισχύουμε και έχουμε ενιαία τιμή μονάδας κατανάλωσης ηλεκτρικού ρεύματος σε όλη τη χώρα Τι έκαναν τις τελευταίες δεκαετίες, ώστε αυτό το πρόβλημα, αυτή η οικονομική αιμορραγία προς και μη οικολογικές, αλλά και ενεργοβόρες δράσεις ηλεκτρικής ενέργειας, να έχει σταματήσει, να μειωθεί; Τίποτα. Αυτοί, λοιπόν, ρωτούν σε ποιο οικονομικό επίπεδο βρίσκεται η επιχείρηση. Δεν ξέρουν;

Παρόλα αυτά, επειδή αυτοί που είμαστε εδώ μέσα, έχουμε την αυταπάρνηση να αντιμετωπίσουμε το σύνολο αυτών των προβλημάτων, απαντάμε θετικά. Και όπως φάνηκε και από την εισήγηση στο ζήτημα της προμήθειας πετρελαίου, τα πράγματα είναι θετικά. Υπάρχει όμως ένα διαρκές πρόβλημα και πρέπει να επιλυθεί. Αυτό αφορά τη διασύνδεση των νησιών μας. Πρέπει, πέρα από τις ΑΠΕ, πέρα από τα φυσικά αέρια, να προχωρήσει το γρηγορότερο δυνατόν η διασύνδεση των νησιών και πρέπει να αντικατασταθούν τα ενεργοβόρα ηλεκτρικά συστήματα παραγωγής ηλεκτρικής ενέργειας. Εννοώ να γίνουν επενδύσεις σε περιβαλλοντολογικά προσφορότερα συστήματα και βεβαίως πολύ οικονομικότερα. Περιμένω, κύριε Πρόεδρε και αυτό επιθυμώ να γίνει με δημόσιο τρόπο, περιμένω να ακούσω ποιες είναι οι πρωτοβουλίες της επιχείρησης στο ζήτημα των αλλαγών των παλιών συστημάτων παροχής ηλεκτρικής ενέργειας στα νησιά, με νέα είτε διασυνδεδεμένα - εννοώ σε ποσοστά, σε νούμερα - είτε σε νέες μορφές π.χ. καύση φυσικού αερίου, επενδύσεις σε ΑΠΕ.

Έχει σημασία αυτή η σημαντική δημόσια επιχείρηση να μιλήσει και να μας πει εδώ μέσα, αν είναι δυνατόν και σήμερα ή μία άλλη φορά σε μία άλλη συνεδρίαση, ποιο είναι το επενδυτικό πακέτο που είναι διατεθειμένη να έχει η επιχείρηση στο ζήτημα των νέων τεχνολογιών, των νέων εφαρμογών και των νέων δυνατοτήτων σε εναλλακτικές μορφές ενέργειας, πάντα με στόχο το νέο ευρωπαϊκό ανταγωνιστικό περιβάλλον, μετά το 2020.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Βαρδαλής.

**ΑΘΑΝΑΣΙΟΣ ΒΑΡΔΑΛΗΣ:** Δεν θα έπαιρνα το λόγο, αλλά με βάση την ευκαιρία της συζήτησης των τριών διαγωνισμών που γίνονται και τη συζήτηση που αναπτύχθηκε, από τη μια μεριά, για μια προβληματική ΔΕΗ και πώς μπορεί να αντιμετωπιστεί αυτό το πρόβλημα που έχει εντοπιστεί, ενώ από την άλλη μιλάμε για μία εύρωστη ΔΕΗ κρατική δημόσια, που διασφαλίζει τα συμφέροντα των εργαζομένων, που νιώθουν καλά, ακόμη και οι συνταξιούχοι κ.λπ., ήθελα να πω δύο σκέψεις.

Η πρώτη σκέψη έχει να κάνει και με τους διαγωνισμούς που συζητάμε. Μιλάμε για μια Δ.Ε.Η. ιδιωτικοποιημένη, η οποία το 49% είναι σε ιδιώτες. Μιλάμε για μια Δ.Ε.Η. «υπό κρατικό έλεγχο», η οποία όμως Δ.Ε.Η. λειτουργεί σ' αυτή την οικονομία, που είναι σχεδιασμένη να λειτουργεί, συνολικά λέω, ως επιχείρηση, σε μια οικονομία που είναι σχεδιασμένη να λειτουργεί με βάση το κέρδος. Άρα, ανάπτυξη της ανταγωνιστικότητας, των καλύτερων τιμών που μπορούν να προβλεφθούν μέσα σε αυτή την η λογική, είναι να διασφαλισθεί το κέρδος των επιχειρήσεων που λειτουργούν μέσα σ' αυτό το ανταγωνιστικό πλαίσιο της αγοράς Ενέργειας.

Από εδώ προκύπτουν και μια σειρά ζητήματα που έχουν να κάνουν με το μέλλον της Δ.Ε.Η.. Αυτά τα προβλήματα, λοιπόν, διότι και η Δ.Ε.Η. λειτουργεί με ιδιωτικοοικονομικά κριτήρια, άλλες φορές καλύτερα κι άλλες φορές χειρότερα, όλα αυτά φορτώνονται στις πλάτες των καταναλωτών. Κι εδώ τώρα, η απελευθέρωση της αγοράς Ενέργειας, η λειτουργία της Δ.Ε.Η. με ιδιωτικοοικονομικά κριτήρια, ο ανταγωνισμός που αναπτύσσεται στον κλάδο της Ενέργειας, οι προμήθειες που γίνονται από την ιδιωτικοποιημένη Δ.Ε.Η. που λειτουργεί με ιδιωτικοοικονομικά κριτήρια, τα αποτελέσματα της ο λαός να ζει εδώ και χρόνια. Δεν είναι τα τελευταία χρόνια που προχώρησε η ιδιωτικοποίηση της Ενέργειας και η απελευθέρωση της Ενέργειας.

Πάρτε παράδειγμα τους εργαζόμενους. Ήταν 38.000 πριν λίγα χρόνια οι εργαζόμενοι στη Δ.Ε.Η. και τώρα έχουν μείνει 18.000. Με μειώσεις μισθών, με ελαστικές σχέσεις εργασίας και ακούγεται εδώ - ας μην το χαρακτηρίσω - ότι είναι και ευτυχισμένοι οι εργαζόμενοι με όλα αυτά. Οι μειώσεις των συντάξεων πήγαν στο 40% και με τα σημερινά δεδομένα είναι και ευτυχισμένοι συνταξιούχοι εργαζόμενοι της Δ.Ε.Η! Αυτά θα είναι τα αποτελέσματα.

Σχεδιασμός για την ανάπτυξη της Ενέργειας σε όφελος του λαού, και όχι των κερδών των επιχειρηματικών ομίλων που δραστηριοποιούνται στην Ενέργεια, δεν μπορεί να υπάρξει κάτω από αυτές τις προϋποθέσεις. Όσο δηλαδή, θα απελευθερώνεται όλο και περισσότερο η αγορά Ενέργειας, όσο η Δ.Ε.Η. θα λειτουργεί μέσα σ' αυτό το πλαίσιο της οικονομίας.

Άρα, χρειάζονται γενικότερες αλλαγές, έτσι ώστε να κοινωνικοποιηθούν τα συγκεντρωμένα μέσα παραγωγής γενικά στην οικονομία, αλλά και στον κλάδο της Ενέργειας, ώστε να μπορεί να υπάρξει ένας σχεδιασμός που να ικανοποιεί τις ανάγκες του λαού σε Ενέργεια και όχι τις ανάγκες των επιχειρηματικών ομίλων που δραστηριοποιούνται στον συγκεκριμένο κλάδο, με βάση τη δική τους κερδοφορία, διότι αυτό συμβαίνει. Και τα αποτελέσματα, επειδή ακριβώς αυτό συμβαίνει - το μόνο σταθερό είναι η κερδοφορία των επιχειρηματικών ομίλων - πληρώνουν οι καταναλωτές, δηλαδή ο λαός και έχουμε αυτή την ενεργειακή φτώχεια που έχουμε, και δεν αφορά μόνο τους εργαζόμενους στην Δ.Ε.Η., αλλά γενικότερα τον λαό. Ευχαριστώ, κυρία Πρόεδρε.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αποστόλου Ευάγγελος, Κατσαβριά-Σιωροπούλου Χρυσούλα, Γκαρά Αναστασία, Δημητριάδης Δημήτριος, Δρίτσας Θεόδωρος, Ζεϊμπέκ Χουσεΐν, Θεοπεφτάτου Αφροδίτη, Θεοφύλακτος Ιωάννης, Ιγγλέζη Αικατερίνη, Καματερός Ηλίας, Καραγιάννης Ιωάννης, Καρακώστα Εύη, Τριανταφυλλίδης Αλέξανδρος, Κάτσης Μάριος, Καφαντάρη Χαρά, Κουρουμπλής Παναγιώτης, Μπαλωμενάκης Αντώνιος, Ουρσουζίδης Γεώργιος, Παπαδόπουλος Νικόλαος, Σέλτσας Κωνσταντίνος, Σιμορέλης Χρήστος, Σπαρτινός Κωνσταντίνος, Συρμαλένιος Νικόλαος, Τζάκρη Θεοδώρα, Τσιρώνης Ιωάννης, Αθανασίου Χαράλαμπος, Αντωνιάδης Ιωάννης, Αραμπατζή Φωτεινή, Δήμας Χρίστος, Καραμανλής Αχ. Κωνσταντίνος, Κατσανιώτης Ανδρέας, Κατσαφάδος Κωνσταντίνος, Κόνσολας Εμμανουήλ, Μπακογιάννη Θεοδώρα (Ντόρα), Μπουκώρος Χρήστος, Μπούρας Αθανάσιος, Πλακιωτάκης Ιωάννης, Σκρέκας Κωνσταντίνος, Στύλιος Γεώργιος, Αρβανιτίδης Γεώργιος, Κωνσταντινόπουλος Οδυσσέας, Τζελέπης Μιχαήλ, Ζαρούλια Ελένη, Παναγιώταρος Ηλίας, Σαχινίδης Ιωάννης, Βαρδαλής Αθανάσιος, Μανωλάκου Διαμάντω, Τάσσος Σταύρος, Φωκάς Αριστείδης, Γεωργιάδης Μάριος, Λαζαρίδης Γιώργος και Μίχος Νικόλαος.

Διακόπτεται η συνεδρίαση για την ονομαστική ψηφοφορία στην Ολομέλεια.

**(ΔΙΑΚΟΠΗ)**

(Συνέχεια μετά τη διακοπή)

**ΧΑΡΑ ΚΑΦΑΝΤΑΡΗ(Προεδρεύουσα της Επιτροπής):** Συνεχίζεται η διακοπείσα συνεδρίαση. Το λόγο έχει ο κ. Σωκράτης Φάμελλος, Αναπληρωτής Υπουργός Περιβάλλοντος και Ενέργειας.

**ΣΩΚΡΑΤΗΣ ΦΑΜΕΛΛΟΣ(Αναπληρωτής Υπουργός Περιβάλλοντος και Ενέργειας):** Κατ' αρχήν, μεταφέρω και τους χαιρετισμούς του Υπουργού, ο οποίος είχε από νωρίς μια συνάντηση και δεν μπορούσε να παρίσταται. Θα προσπαθήσω μόνο να απαντήσω στις ερωτήσεις που μπήκαν. Είχαμε ένα σχόλιο προηγουμένως από τον κ. Σκρέκα, σχετικά με τα σενάρια καταστροφολογίας. Αναφερθήκατε, υποθέτω, για να μην αναφερθούμε εμείς, σχετικά με τα σενάρια αυτά που αφορούν και τη χώρα και τη Δ.Ε.Η.. Δεν ξέρω αν αυτό σας έχει υποβληθεί σαν μια υποχρέωση, γιατί θέλετε να υλοποιήσετε μια αυτοεκπληρούμενη προφητεία, μάλλον, το λέτε μπας και πιάσει, αλλά θέλω να σας πω ότι εμείς δεν έχουμε τέτοιες πληροφορίες, σχετικά δεδομένα, και για την Επιχείρηση, αλλά και για τη χώρα. Τα πράγματα είναι καλύτερα και αυτό προκύπτει και από την πολύ μεγάλη ενίσχυση που είχε η χώρα χθες από τους ουσιαστικούς επενδυτές, διότι τα ποιοτικά αποτελέσματα της χθεσινής προκήρυξης και της πρόσκλησης για χρηματοδότηση της χώρας μας είναι πάρα πολύ θετικά, πέραν από την υπερκάλυψη. Το ποιοτικό στοιχείο δείχνει ότι είμαστε σε τελείως διαφορετική γραμμή.

Όμως, εδώ, θα ήθελα να αναφερθώ στη Δ.Ε.Η. σ’ αυτά που εγώ γνωρίζω και έχουμε συνεισφέρει μαζί με τον Υπουργό, για τα ζητήματα σταθερότητας που θέσατε. Πρώτα απ' όλα η συζήτηση για τη Δ.Ε.Η. γίνεται στο πλαίσιο της συζήτησης για το μετασχηματισμό του ενεργειακού συστήματος της χώρας. Υπάρχει μια πολύ μεγάλη αλλαγή, συνδέεται με τα κλιματικά χαρακτηριστικά και εδώ θέλω να πω, επειδή μπήκε από Βουλευτές, ότι μια από τις μεγάλες μας παρεμβάσεις που σχεδόν κάναμε μαζί, γιατί συμμετείχαμε στην προετοιμασία της Οδηγίας με τη Διοίκηση της Δ.Ε.Η., ήταν ότι πετύχαμε στην Οδηγία για την Εμπορία των Ρύπων του Θερμοκηπίου, στην Οδηγία για το EU ETS, να πετύχουμε για πρώτη φορά η χώρα μας να χρηματοδοτηθεί με ένα ποσό που σήμερα υπολογίζω ότι είναι περίπου στα 600 εκατομμύρια ευρώ, για τη διασύνδεση των νησιών. Νομίζω ότι ήταν μια σημαντική επιτυχία, μιας και για πρώτη φορά, σε Οδηγία αναγράφηκε ότι υπάρχει ειδικό μέτρο για την Ελλάδα. Δεν έχει ξανασυμβεί να υπάρχει τέτοια συγκεκριμένη, αν θέλετε, χρηματοδοτική πρόνοια και ενίσχυση, που αποδεικνύει και την πολιτική συμμαχιών που κάναμε.

Το δεύτερο ζήτημα, πολύ σημαντικό, είναι ο οδικός χάρτης για το μετασχηματισμό του ενεργειακού συστήματος, που είναι το Εθνικό Σχέδιο για την Ενέργεια και το Κλίμα. Να πω ότι υποβλήθηκε επισήμως, όπως είχαμε υποχρέωση και όπως είχαμε δεσμευτεί, μετά από τη συζήτηση που κάναμε και στις κοινοβουλευτικές διαδικασίες στην Ε.Ε., το Εθνικό Σχέδιο για την Ενέργεια και το Κλίμα για το 2030 που περιλαμβάνει ζητήματα που αφορούν και τη Δ.Ε.Η., όπως την αύξηση των ΑΠΕ, με πολύ σημαντικό μερίδιο κατανάλωσης, τη λειτουργία του φυσικού αερίου ως καυσίμου μετάβασης για τη δεκαετία 2020 - 2030 και προφανώς το θέμα της απελευθέρωσης της αγοράς ενέργειας.

Εδώ, να πω ότι υπάρχει ένα σημαντικό θέμα το οποίο πρέπει να αναγνωρίσουμε, ότι η κληρονομιά που αφήσατε στη Δ.Ε.Η., κύριε Σκρέκα, την είχε στην τελευταία θέση, όσον αφορά τις Ανανεώσιμες Πηγές Ενέργειας. Πέρα από τα υπόλοιπα ζητήματα που θέτετε για τα θέματα ρευστότητας ή οτιδήποτε άλλο που θα πει ο Πρόεδρος, νομίζω ότι οφείλουμε να αναγνωρίσουμε σε τέτοια στρατηγικά ζητήματα. Η χώρα μας δεν είχε μόνο το πρόβλημα της χρεωκοπίας στα δημοσιονομικά. Υπήρχε μια χρεωκοπία στην παραγωγή προοδευτικής πολιτικής και προοδευτικής από την άποψη του να δημιουργήσουμε νέα αγορά, νέα οικονομία, νέα εργασία, νέο εθνικό εισόδημα και νέο εισόδημα για τους πολίτες. Δεν μπορώ να διανοηθώ για ποιο λόγο η Δ.Ε.Η. καταδικάστηκε να είναι η τελευταία στις Ανανεώσιμες Πηγές Ενέργειας. Ένας χώρος με τέτοια τεχνογνωσία, με τέτοιο δυναμικό και με ένα τέτοιο εθνικό κεφάλαιο. Προφανώς, όλα αυτά δεν μπορούν να γίνουν χωρίς διαφάνεια, ισοτιμία και προάσπιση του δημόσιου συμφέροντος. Εδώ, όμως, οφείλω να πω ότι το σχέδιο για τη μικρή ΔΕΗ που είχατε εκπονήσει ήταν και ένα αδιαφανές, αλλά σίγουρα ένα σχέδιο που ήταν αντίθετο με την προάσπιση του δημόσιου συμφέροντος. Εμείς θέλουμε το σχέδιο αυτό να έχει και στο κοινωνικό επίπεδο διαφάνεια. Δηλαδή, να καταπολεμήσει την ενεργειακή φτώχεια, κάτι που περιλαμβάνεται στο Σχέδιο για την Ενέργεια και το Κλίμα, να είναι προς όφελος όλων των ευάλωτων και πιο αδύναμων συμπολιτών μας, γι' αυτό και δεν μπορώ να παραγνωρίσω πράγματα που η κοινωνία, πλέον, τα ξέρει. Όπως το νέο κοινωνικό τιμολόγιο και τα κοινωνικά εργαλεία που έχουμε εισάγει, δεν τα είχατε υλοποιήσει, σε περίοδο πολύ σκληρής φτώχειας για τον Έλληνα πολίτη και σε περίοδο ύφεσης, όχι τώρα που έχουμε και ένα θετικό πρόσημο στην οικονομία.

Δεύτερον, το μέτρο των επανασυνδέσεων, ένα απλό, επίσης εργαλείο. Αναρωτιέμαι, γιατί κάποιοι που τώρα επιδεικνύουν κοινωνικό προφίλ, δεν είχαν σκεφτεί απλά ζητήματα που βοηθάνε και την επιχείρηση και τον πολίτη.

Και να δούμε λίγο την επιχείρηση. Θυμάστε και ξέρετε όλοι το μεγάλο κόστος και της επιχείρησης και του πολίτη, με το τεράστιο έλλειμμα που είχε ο Ειδικός Λογαριασμός για τις ΑΠΕ. Ποιος το πλήρωνε αυτό το έλλειμμα; Κάνατε μια χαριστική πολιτική προς όφελος εισαγόμενων τεχνολογιών, χωρίς όφελος του Έλληνα παραγωγού και πληρώναμε τη ζημιά, το τρελό έλλειμμα του Ειδικού Λογαριασμού των ΑΠΕ, εμείς όλοι ως καταναλωτές και η Δ.Ε.Η.. Όμως, τώρα ο Ειδικός Λογαριασμός για πρώτη φορά είναι πλεονασματικός και αυτό σημαίνει ότι δεν πληρώνει πια ούτε η Δ.Ε.Η., ούτε ο Έλληνας πολίτης τέτοιο κόστος.

Και η κατάργηση των αντίστοιχων κονδυλίων, του PFL δηλαδή και του τέλους λιγνίτη, βοηθάει και τους εμπόρους, άρα τους προμηθευτές ενέργειας, βοηθάει και τους παραγωγούς ενέργειας, τους μειώνει κοστολόγια και αυτά είναι κάτι εκατοντάδες εκατομμύρια. Τα έκανε αυτή η κυβέρνηση, όμως, κύριε Σκρέκα. Και αυτό βοηθάει και τον πολίτη, διότι τελικά το κόστος είναι λιγότερο. Και ξέρετε, ακόμα και το εργαλείο της διασύνδεσης των νησιών που εμείς διεκδικούμε, είτε η διασύνδεση Κυκλάδων είτε αυτό που πετύχαμε, τη χρηματοδότηση από τους αέριους ρύπους, τελικά θα μειώσει τα κοστολόγια που έχουμε σήμερα όλοι στο λογαριασμό μας. Αναφέρθηκε, νομίζω, από τον κ. Δημητριάδη. Διότι δεν έχουμε μόνο ρυπογόνες και ενεργοβόρες μονάδες στα νησιά. Πληρώνουμε και όλοι οι πολίτες και καλά κάνουμε, είναι καθήκον μας, το επιπλέον κόστος για την ηλεκτροδότηση των νησιών. Όλα αυτά αλλάζουν με δικές μας πολιτικές.

Αποτρέψαμε, είναι προφανές, την πώληση του 17% και ακυρώσαμε το δικό σας καταστροφικό εργαλείο της μικρής Δ.Ε.Η.. Γιατί θεωρούμε ότι θα αποστερούσε από την εταιρία ένα από τα σημαντικά της πλεονεκτήματα, διότι είχατε στοχεύσει στο περιβαλλοντικό φιλέτο της εταιρείας, αυτό που ξέρουμε ότι έπρεπε να διατηρήσει αύριο. Διότι, όλα τα προηγούμενα που της αφήνετε ήταν, αν θέλετε, υποβαθμισμένα παραγωγικά εργαλεία, τα οποία θα είχαν και πρόβλημα με την κλιματική νομοθεσία. Και βάλατε στόχο να δώσετε σε επενδυτές, με ένα τεράστιο κόστος για την επιχείρηση, τη μικρή Δ.Ε.Η.. Αυτό ακυρώθηκε. Γιατί, ξέρετε, πολλές φορές, μας βάζετε θεωρητικά ερωτήματα. Πώς θα μπορέσει η Δ.Ε.Η., με τον τζίρο που έχει σήμερα να καλύψει τις ζημιές που έχουν μεταγραφεί εδώ και πάρα πολλά χρόνια και δεν απαντάτε πώς θα γινόταν μισή Δ.Ε.Η. να ανταποκριθεί στα ίδια ελλείμματα που δημιουργήσατε διαχρονικά. Κάνετε κάποια λογικά άλματα, το καταλαβαίνω. Θέλετε να δικαιολογήσετε και εσείς τα αδιέξοδα σας, αλλά η πραγματικότητα είναι πλέον ότι γνωρίζουμε και τα νούμερα από μέσα και μπορούμε να πούμε ότι παραλάβαμε μια υπερχρεωμένη Δ.Ε.Η. με δάνεια της τάξης των 5 δισεκατομμυρίων ευρώ. Μειώσαμε τον δανεισμό αυτό, μειώσαμε τις οφειλές και ταυτόχρονα, συνυπολογίστε και το όφελος που κέρδισε η Δ.Ε.Η. από την πώληση του ΑΔΜΗΕ που επιτέλους γίνονται διαγωνισμοί και κερδίζουμε, σε κάποιες περιπτώσεις, πολλά εκατομμύρια παραπάνω από αυτά τα οποία είχατε εσείς κανονίσει, αν θέλετε, να πωληθούν κάποια περιουσιακά ενεργειακά στοιχεία της χώρας.

Νομίζω όμως, ότι αυτή τη στιγμή, αυτό που μας ενδιαφέρει όλους και θα κλείσω, γιατί ο Πρόεδρος σίγουρα θα αναφερθεί σε ζητήματα, τα οποία αφορούν τα ταμειακά και τα λειτουργικά της Δ.Ε.Η., είναι ότι εμείς θέλουμε μια Δ.Ε.Η. η οποία θα μετασχηματιστεί, έτσι ώστε να είναι βιώσιμη και περιβαλλοντικά και κοινωνικά και οικονομικά, για να είναι το βασικό εργαλείο της ενεργειακής πολιτικής της χώρας, μακροπρόθεσμα. Δεν υποκύπτουμε σε δικές σας κινδυνολογικές εκφράσεις περί αυξήσεων και επιβάρυνσης των πολιτών, διότι η απόδειξη του ότι δεν επιβαρύνθηκε ο Έλληνας πολίτης και καταναλωτής με τα φοβερά ελλείμματα που δημιουργήσατε στον ΕΛΑΠ και καλύψαμε το κενό αυτό εμείς, χωρίς να πληρώσει ο Έλληνας καταναλωτής, είναι η απόδειξη, ότι αυτά δεν θα μεταφερθούν στον πολίτη. Αντίθετα, πολλά κοινωνικά εργαλεία έχουν δημιουργηθεί.

Εμείς θεωρούμε ότι η Δ.Ε.Η. θα αποτελεί και δουλεύουμε για αυτό, τον πυλώνα του ενεργειακού συστήματος της χώρας, μέσα σε ένα νέο ενεργειακό τοπίο που θα αντέχει τις προκλήσεις και της Ευρώπης, μέσα στο μεγαλύτερο μετασχηματισμό που γίνεται στη χώρα μας, η μεγαλύτερη ενεργειακή εταιρεία σαφέστατα και έχει μέλλον, μιας και η ενέργεια πλέον είναι ένα μεγάλο κομμάτι του παραγωγικού σχεδίου της χώρας, εφόσον η χώρα, από τη γωνία της Ευρώπης που την είχατε και τη γωνία της ευρωζώνης, την χρεοκοπημένη γωνία της ευρωζώνης, τώρα απλά δεν είναι το κέντρο της ευρωζώνης οικονομικά και δημοσιονομικά. Είναι και το σημείο αναφοράς για την ενέργεια της Ευρώπης και αυτό είναι ακόμα πιο σημαντικό κ. Σκρέκα και το ξέρετε ότι είναι και γεωπολιτικά.

Πέραν από τις μεγάλες επιτυχίες στη διπλωματική πολιτική της χώρας, όπως είναι η Συμφωνία των Πρεσπών, έχουμε και μια σημαντική αλλαγή της γεωπολιτικής θέσης της χώρας, μιας και είναι η θύρα, το λιμάνι της ενέργειας για την Ευρώπη. Άρα, έχει πολύ μεγαλύτερη σημασία που ξεπερνάει τα όρια της Ευρώπης, μιας και είναι μια παγκόσμια συμφωνία, μια παγκόσμια συνεργασία που μας λύνει ζητήματα ενεργειακής ασφάλειας, πορείας της εθνικής οικονομίας, αλλά και στήριξης του μεγαλύτερου, επαναλαμβάνω ξανά, ενεργειακού παραγωγού και διαχείρισης στη χώρα μας, που θα είναι πυλώνας αυτού του νέου ενεργειακού πλαισίου και προφανώς θα τη στηρίξουμε..

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Ευχαριστούμε τον κ. Υπουργό. Το λόγο έχει ο Διευθύνων Σύμβουλος κ. Παναγιωτάκης.

**ΕΜΜΑΝΟΥΗΛ ΠΑΝΑΓΙΩΤΑΚΗΣ (Πρόεδρος και Διευθύνων Σύμβουλος της ΔΕΗ Α.Ε.):** Καταρχάς να ξεκινήσουμε από το θέμα μας, ότι από τις τοποθετήσεις των κυρίων Βουλευτών, θεωρούν ότι καλώς έγιναν αυτές οι συμβάσεις. Τηρήθηκαν οι διαδικασίες και επετεύχθη το βέλτιστο δυνατό αποτέλεσμα. Για τα ειδικότερα θέματα που έβαλε ο κύριος Αρβανιτίδης, θα απαντήσω και εγώ αλλά και οι συνεργάτες μου, όπως και για τα υπόλοιπα θέματα. Να σταθούμε λίγο στα γενικότερα ζητήματα που μπήκαν για τη ΔΕΗ.

Θα ήθελα, αν μου επιτρέπετε, σε αυτό το επίπεδο να προσδιορίσουμε όσο το δυνατόν πιο αντικειμενικά το ποια είναι η κατάσταση της ΔΕΗ. Είναι γεγονός ότι τα κέρδη μας έχουν μειωθεί και μειώνονται. Μάλιστα θα έχετε δει σε πολλές συνεντεύξεις μας που έχω πει ότι οι μέτοχοί μας δεν πρέπει να είναι πάρα πολύ ευχαριστημένοι από αυτή την άποψη, και μάλιστα, ότι αυτό θα πρέπει κάποια στιγμή να σταματήσει. Ωστόσο, θα έλεγα ότι πρέπει να είναι ευχαριστημένοι όλοι οι άλλοι. Δηλαδή, πρέπει να είναι ευχαριστημένοι οι καταναλωτές μας διότι έχουμε μειώσει το ρεύμα με την έκπτωση συνέπειας κατά 15%, εμείς σαν ΔΕΗ.

Δεύτερον, πρέπει να είναι ευχαριστημένοι οι εργαζόμενοί μας, διότι μέσα στις δυσκολίες τις οποίες πέρασε η χώρα μας, σε αυτές και η ΔΕΗ, υπογράψαμε δύο συλλογικές συμβάσεις αυτό το διάστημα με τις οποίες ικανοποιήσαμε κάποια αιτήματα και μάλιστα, θα έλεγα ένα πρωτοπόρο σύστημα, όπως είναι αυτό της ομαδικής ασφάλισης του προσωπικού. Θα πρέπει να είναι ευχαριστημένη η πολιτεία αλλά και η μετοχή μας, διότι μειώσαμε το δανεισμό μας κατά 1,2 δισεκατομμύρια ευρώ από το 2015 μέχρι σήμερα. Φυσικά πληρώσαμε πάνω από 1,5 δισεκατομμύριο φόρους, άρα, με αυτό πρέπει να είναι ευχαριστημένη και η πολιτεία από αυτή την άποψη.

Πρέπει να είναι ευχαριστημένοι οι προμηθευτές μας, μόνο φέτος προγραμματίζουμε ότι θα κάνουμε 687.000.000 επενδύσεις. Μέχρι σήμερα οι επενδύσεις μας έχουν ξεπεράσει το 1,2 δις από το 2015, ένα μεγάλο μέρος από αυτά αφορά την Πτολεμαΐδα 5 και εδώ ας μου επιτραπεί να πω προς όλους ότι είναι ένα έργο αδικημένο. Ακούω να διαφημίζονται άλλα έργα στη χώρα μας και η Πτολεμαΐδα 5 που είναι το μεγαλύτερο αναπτυξιακό έργο των τελευταίων ετών προϋπολογισμένο ως 5 δισεκατομμυρίων, που δουλεύουν χιλιάδες άνθρωποι αυτή τη στιγμή, δεν έχει αναδειχθεί όσο πρέπει. Ίσως επειδή αφορά σε λιγνιτική μονάδα που θα είναι η πιο σύγχρονη λιγνιτική μονάδα της Ευρώπης. Αλλά δεν σημαίνει ότι επειδή είναι λιγνιτική μονάδα, δεν είναι αναπτυξιακό έργο. Και βέβαια, εκείνο που δηλώνω προς κάθε κατεύθυνση είναι ότι αυτή η μονάδα θα στηρίξει το σύστημα παραγωγής της χώρας μας για τα επόμενα τουλάχιστον 20 χρόνια. Σε συνθήκες μείωσης συνολικά της λιγνιτικής παραγωγής, αλλά θα συμβάλει και στη μείωση των εκπομπών αερίων ρύπων και γενικότερα, στο περιβαλλοντικό μας αποτύπωμα.

Άρα λοιπόν, όλα αυτά δεν συνιστούν μια επιχείρηση προβληματική. Μειώσαμε τις λειτουργικές μας δαπάνες κατά αρκετές δεκάδες εκατομμύρια ευρώ, μέσα από μια διαχείριση πολύ σφικτή που συμβάλαν όλα τα στελέχη και οι εργαζόμενοι. Και βέβαια, υπάρχουν πολύ περισσότερα περιθώρια.

Σε ό,τι αφορά τα νούμερα, πράγματι, τα αποτελέσματά μας επιβαρύνθηκαν από διάφορες προβλέψεις. Συγκεκριμένα, 151 εκατ. ήταν οι προβλέψεις για τις αποζημιώσεις του προσωπικού τα επόμενα χρόνια, όταν λύεται η σύμβαση εργασίας τους. Μέχρι πέρυσι δεν έπαιρναν την αποζημίωση που έπαιρναν οι υπόλοιποι εργαζόμενοι, όταν λύετο η σύμβαση εργασίας τους, γιατί συμψηφιζόταν με το εφάπαξ. Από πέρυσι, με μια σωστή νομοθετική ρύθμιση που έγινε και την είχαμε αναγνωρίσει και εμείς ως επιχείρηση, όταν λύεται η σύμβαση εργασίας τους και αποχωρούν εργαζόμενοι θα παίρνουν μέχρι 15.000 ευρώ. Αυτό έπρεπε να το προβλέψουμε και με τα διεθνή λογιστικά πρότυπα είναι 151 εκατομμύρια ευρώ.

Επίσης, είναι γύρω στα 70 εκατομμύρια ευρώ οι τόκοι που αναζητά από εμάς ο ΑΔΜΗΕ. Και αυτούς τους βάλαμε σε πρόβλεψη. Αυτά τα 70 εκατ., ωστόσο, ενώ το κάναμε για λόγους διαφάνειας και γιατί κάνουμε ακριβώς αυτή την πλήρως διαφανή και αντικειμενική παρουσίαση των αποτελεσμάτων μας, θα τα αναζητήσουμε από τα δικαστήρια. Ήδη είμαστε στα δικαστήρια και πιστεύω ότι τελικά θα δικαιωθούμε. Μάλιστα, θα ήθελα να τονίσω ότι η Δ.Ε.Η. δεν είναι υποχρεωμένη να δημοσιεύει αποτελέσματα εννεαμήνου, μόνο αποτελέσματα εξαμήνου, βάσει του νόμου, και αποτελέσματα έτους.

Τα δημοσιεύματα ωστόσο και τριμήνου και εννεαμήνου τα δημοσιεύουμε για λόγους διαφάνειας και για να δίνουμε τα σήματα προς τους επενδυτές και προς τις αγορές και να ξέρουν ποιες είναι οι τάσεις της Επιχείρησης. Εδώ, να τονίσω ότι μετά τα αποτελέσματα του εννεαμήνου, είχαμε την αναβάθμιση από την SNP κατά 2 περίπου μονάδες, πράγμα το οποίο ανοίγει το δρόμο για να βγούμε στις αγορές. Δεν μπορώ να πω με ακρίβεια ποιο θα είναι το τελικό ΕBITDA φέτος και για λόγους χρηματιστηριακούς, όπως καταλαβαίνετε, αλλά και γιατί ακόμη δεν έχουν οριστικοποιηθεί οι προβλέψεις. Και θα μου επιτρέψετε, κ. Σκρέκα, να διαφωνήσω στο θέμα αυτό. Οι προβλέψεις είναι λειτουργικό μέγεθος. Δεν είναι λογιστικό. Μειώνονται οι προβλέψεις γιατί αυξάνεται η εισπραξιμότητα, που σημαίνει ότι έχει και ταμειακό αποτέλεσμα. Δεν είναι μόνο λειτουργικό αποτέλεσμα. Η πρόβλεψη είναι αυτό που είπα για τις αποχωρήσεις του προσωπικού, που αφορά την επόμενη δεκαετία. Δεν θα φύγουν τώρα τα χρήματα, ωστόσο, εμείς τα προβλέπουμε για τώρα.

Πράγματι, το 2014 είχαμε πολύ μεγάλη κερδοφορία, όμως θα ήθελα να συνυπολογιστεί ότι τότε είχαν γίνει οι αυξήσεις των τιμολογίων γύρω στο 15% και δεύτερον, ήταν άλλες οι τιμές και των δικαιωμάτων του διοξειδίου, σχεδόν μηδενικές, και η Δ.Ε.Η. είχε το 97% της αγοράς και όχι μόνο της λιανικής αγοράς, αλλά και της παραγωγής είχε πολύ μεγάλο ποσοστό, πάνω από 70% - 75%. Αυτό σημαίνει ότι η Επιχείρηση ουσιαστικά ήλεγχε την αγορά και τις αυξομειώσεις της χονδρικής πώλησης, οπότε μπορούσε πολύ καλύτερα να προγραμματίζει και να αντισταθμίζει τις όποιες απώλειες.

Σήμερα που έχουμε παραγωγή περίπου στο 50% με 55% ανά μερίδιο αγοράς - πέρυσι μέσος όρος πάνω από 83-84% - σημαίνει ότι αγοράζουμε για αυτό το 30% από τη χονδρική αγορά, την οποία δεν ελέγχουμε. Όπως θα έχετε δει, η οριακή τιμή του συστήματος, δηλαδή η χονδρική τιμή, έχει ανέβει περίπου κατά 30%, από 54 σε 68 ευρώ. Αυτά όλα δημιουργούν μια πίεση στα αποτελέσματα της Δ.Ε.Η., μια μείωση των κερδών που, όπως είπα, πρέπει να σταματήσει, διότι αν δεν σταματήσει - δεν φείδομαι να το πω - αυτό θα μας δυσκολέψει να βγούμε τις αγορές, που είναι βασική μας επιδίωξη και ένας τρόπος με τον οποίο θα επιλύσουμε ακόμη καλύτερα τα χρηματοδοτικά μας προβλήματα, τα οποία, βέβαια, είναι υπό πλήρη έλεγχο. Αυτό οφείλω να σας το πω. Θα πληρώσουμε εφέτος 50 εκατομμύρια για τις ελληνικές τράπεζες, 200 εκατ. στην Ευρωπαϊκή Τράπεζα Επενδύσεων και έχουμε τη λήξη του ομολόγου των 250 εκατ. ευρώ το Μάιο. Όλα αυτά έχουν διασφαλιστεί και πιστεύω ότι δεν θα έχουμε πρόβλημα.

Συνεχίζεται μάλιστα η προσπάθεια για τη βελτίωση της εισπραξιμότητας. Κοντολογίς, θα έλεγα ότι δεν είναι θέμα σχεδίου διάσωσης της Δ.Ε.Η., αλλά είναι θέμα σχεδίου ανάπτυξης της Δ.Ε.Η., περαιτέρω αύξησης της αποδοτικότητάς της και βέβαια επενδύσεις και επέκτασή της σε άλλες αγορές. Και στην Ελλάδα επιδίωξή μας είναι ότι σύντομα θα ασχοληθούμε, δηλαδή, θα πουλάμε και φυσικό αέριο, άρα οι προμήθειες που θα κάνουμε δεν θα είναι μόνο για να καλύψουμε τις ανάγκες παραγωγής, αλλά και τις ανάγκες των πελατών μας και στο εξωτερικό, όπου και εκεί έχουμε πολύ συγκεκριμένα σχέδια. Είναι σε εξέλιξη η εφαρμογή του σχεδίου της McKensey. Πρέπει να ανανεώσουμε το ανθρώπινο δυναμικό μας, πρέπει να ανανεώσουμε το προσωπικό μας, να έρθουν νέοι άνθρωποι. Ένα βασικό πρόβλημα της Δ.Ε.Η. είναι ότι ο μέσος όρος ηλικίας του προσωπικού ξεπερνάει τα 50 χρόνια. Πρέπει να μεταλαμπαδευτεί αυτή η τεράστια τεχνογνωσία που υπάρχει στους νεότερους, αλλά παράλληλα να έρθουν άνθρωποι φορείς νέας τεχνολογίας, νέας νοοτροπίας και βέβαια της ζωτικότητας που έχουν τα νιάτα.

Τα ELFE, δηλαδή, τα Λιπάσματα είναι ένας από τους δυσκολότερες πελάτες μας. Συνολικά μας χρωστάνε γύρω στα 28,6 εκατομμύρια ευρώ είτε υπό την προηγούμενη ιδιοκτησιακή τους μορφή είτε με τη σημερινή. Έχουμε κάνει τεράστιες προσπάθειες για να ανακτήσουμε τα χρέη αυτά, αλλά και να σταματήσουν να συσσωρεύονται χρέη. Είναι χαρακτηριστικό ότι είχαμε προσπαθήσει να τους κόψουμε την παροχή του ρεύματος. Δυστυχώς, το δικαστήριο τους δικαίωσε και ανέστειλε αυτή τη δυνατότητά μας. Μετά όμως από νέα δικαστική προσπάθεια που κάναμε, μας επέτρεψε το δικαστήριο να τους κόψουμε την παροχή του ρεύματος. Με την απειλή αυτή προσήλθαν επιτέλους και κάθισαν στο τραπέζι των διαπραγματεύσεων και αυτή τη στιγμή θέλω να ενημερώσω τη Βουλή και κάθε ενδιαφερόμενο ότι έχουμε ολοκληρώσει μια συμφωνία, έχει εγκριθεί αυτή η συμφωνία από το Διοικητικό μας Συμβούλιο και είμαστε στη φάση να υπογράψουμε επιτέλους σύμβαση μαζί τους με την οποία θα σταματήσουν οι απώλειες και θα αρχίσει σταδιακά, με διευκόλυνση που τους κάναμε, η αποπληρωμή των χρεών. Κάναμε τη διευκόλυνση όπως κάνουμε σε όλες τις βιομηχανίες. Δεν κάναμε ιδιαίτερη μεταχείριση, γιατί προσπαθούμε πάντοτε να βοηθήσουμε την ελληνική βιομηχανία για λόγους βιωσιμότητας, για λόγους ανεργίας. Δεν μπορεί κανείς ελαφρά τη καρδία να αποφασίζει και να μην εξαντλεί κάθε περιθώριο, ώστε να μην στείλει στην ανεργία 500, 600 ανθρώπους και τις οικογένειες που είναι πίσω τους.

Για την αποεπένδυση έχουν δοθεί πράγματι 3-4 παρατάσεις. Φαντάζομαι, έχετε παρακολουθήσει τις ομιλίες και τις δημόσιες δηλώσεις μου, με τις οποίες έχω πει ότι το project πώλησης λιγνιτικών μονάδων και μάλιστα σε συνθήκες σημερινές, διαρκώς μεταβαλλόμενες από το διεθνές περιβάλλον και δυσμενείς για τη λιγνιτική παραγωγή, δεν είναι καθόλου εύκολο project και υπήρχαν σοβαρές εκκρεμότητες, όπως π.χ. τα πιστοποιητικά διαθεσιμότητας ισχύος, το target model, ο ενεργειακός σχεδιασμός, οι συμβάσεις με προμηθευτές κ.λπ.. Γι' αυτό είχα πει ότι ο χρόνος - και δεν το είχα πει μόνο δημόσια, αλλά το είχα πει και στα κοινοτικά όργανα και στον ίδιο τον Αντιπρόεδρο της Κομισιόν τον κ. Σέφτσοβιτς- δεν επαρκεί και ότι θα έπρεπε να πάμε περί τα τέλη Φεβρουαρίου. Εκεί οδηγούμεθα στην πράξη. Είμαστε τώρα μέχρι την άλλη Τετάρτη, θα δούμε τι θα γίνει.

Εκείνο που θέλω να τονίσω όμως, είναι ότι, ίσως, ορισμένοι θεωρούν ότι, επειδή πιεζόμαστε τόσο πολύ χρονικά και ότι πρέπει να γίνει η αποεπένδυση μετά και τις συμφωνίες που έγιναν ή μας επεβλήθη από την Κομισιόν, προσδοκούν ότι θα πάρουν τις Μονάδες πολύ χαμηλά για να μη χρησιμοποιήσω άλλη έκφραση. Ε, δεν θα γίνει αυτό. Τονίζω προς κάθε κατεύθυνση, ότι εάν το τίμημα δεν είναι εύλογο, ας μην πωληθούν.

Βέβαια, έχουμε και εναλλακτικές προτάσεις και θα επανέλθουμε με καλύτερους όρους και αφού έχουν διευκρινιστεί όλα τα πράγματα, ώστε τελικά να ολοκληρωθεί αυτή η αποεπένδυση, αφού αυτή ακριβώς είναι και η επιθυμία της Κομισιόν. Είναι μια στρατηγική απόφαση που, όπως είχα πει στον κ. Σέφτσοβιτς, το να γίνει δύο μήνες πριν ή δύο μήνες μετά, δεν παίζει κανένα ρόλο. Σημασία έχει να γίνει και να γίνει σωστά και πιστεύω ότι και η Κομισιόν προς αυτή την κατεύθυνση είναι ευθυγραμμισμένη.

Για τα θέματα του αερίου υπάρχει ένα γενικό θέμα. Η αγορά του αερίου μεταβάλλεται γοργά. Όπως σας είπα, εμείς θέλουμε να μπούμε και στη λιανική του αερίου, οι ανάγκες μας μεγαλώνουν και οι πηγές προμήθειας αυξάνονται. Έχει έρθει το Lng δεν είναι μόνο το ρωσικό αέριο, είναι το αζέρικο αέριο. Υπάρχουν διάφοροι παραγωγοί, διάφοροι προμηθευτές αερίου και θέλουμε και εμείς να πάμε στις πηγές και να προμηθευόμαστε αέριο από τις πηγές προς το συμφέρον, προφανώς, της επιχείρησης και των Ελλήνων καταναλωτών. Αυτή είναι η στρατηγική μας.

Έχουμε δημιουργήσει, λοιπόν, μια ιδιαίτερη Μονάδα γι' αυτό το θέμα και πιστεύω, ότι ήδη τα αποτελέσματα έχουν αρχίσει να φαίνονται. Ένα μικρό δείγμα ήταν η σύμβαση που φέραμε ενώπιον σας, που ναι μεν ήταν 400.000 το όφελος, που δεν είναι τίποτα μπροστά στα μεγέθη της Δ.Ε.Η., όμως είναι ένα δείγμα και πιστεύουμε ότι στην πορεία θα έχουμε πολύ περισσότερα αποτελέσματα.

Έτσι θα γίνουν και οι μακροπρόθεσμοι σχεδιασμοί μας, στο βαθμό που είναι δυνατοί να γίνουν οι σχεδιασμοί αυτοί. Αυτό απαντά και στο ερώτημα που τέθηκε από τον κ. Αρβανιτίδη, τι θα κάνει η Δ.Ε.Η. μετά τη λήξη της σύμβασης με τη ΔΕΠΑ.

Ήδη, προετοιμαζόμαστε και εξετάζουμε όλες τις δυνατότητες, οι οποίες ξανοίγονται και πιστεύω ότι θα προχωρήσουμε.

Σε ό,τι αφορά τώρα στους ηλεκτρονικούς λογαριασμούς είναι γύρω στις 700.000 – 800.000 αυτοί που έχουν, ήδη, εγγραφεί. Υπενθυμίζω τις καμπάνιες που έχουμε κάνει, ήδη, για τους ηλεκτρονικούς λογαριασμούς. Τονίζω ιδιαίτερα την καμπάνια που κάναμε στο Σύνταγμα και σας ανακοινώνω ότι σχεδιάζουμε σε όλες τις μεγάλες πόλεις, τουλάχιστον σε δέκα, να κάνουμε ανάλογες καμπάνιες με ανάλογες μορφές. Εκεί δεν υπάρχουν Σταθμοί Μετρό, υπάρχουν όμως άλλες μορφές και άλλοι τρόποι, που θα προσπαθήσουμε να προσελκύσουμε και να εγγράψουμε ανθρώπους στον ηλεκτρονικό λογαριασμό. Ο στόχος μας είναι τα δύο εκατομμύρια ηλεκτρονικοί λογαριασμοί φέτος.

Εκείνο που έχει ιδιαίτερη σημασία για όσους μας ακούν είναι, ότι η Δ.Ε.Η. είναι αποφασισμένη να προσφέρει ένα κίνητρο ενός ευρώ για κάθε δίμηνο λογαριασμό, ο οποίος θα είναι ηλεκτρονικός μόνο και όχι έγχαρτος. Πέρα από το αντικίνητρο, δηλαδή, του ενός ευρώ για τους έγχαρτους λογαριασμούς, προσφέρουμε και ένα ευρώ για τους ηλεκτρονικούς λογαριασμούς.

Σχετικά με τις Μονάδες στις εγκαταστάσεις μας που δεν χρησιμοποιούνται, μετά τη διασύνδεση, κάποιες από αυτές μένουν σε εφεδρεία ψυχρή ή θερμή, κάποιες άλλες μεταφέρουμε σε νησιά που έχουν ανάγκη και υπάρχουν και κάποιες σκέψεις - για να μην πω ακόμα σχέδια - για διάθεσή τους σε άλλες χώρες, οι οποίες έχουν ανάγκη από τέτοιες Μονάδες που ναι μεν δεν είναι καινούργιες, αλλά όμως έχουν πολύ χρόνο μπροστά τους για να λειτουργήσουν.

Για το θέμα της αλλαγής της παραγωγής των μη διασυνδεδεμένων νησιών, είναι ένα ζήτημα που μας απασχολεί ιδιαίτερα, γιατί εδώ, ας μου επιτραπεί να πω, ότι μόνο εάν υπάρξουν ολοκληρωμένες επιχειρηματικές πρωτοβουλίες και επιχειρηματικά σχέδια μπορεί να λυθεί. Όλα τα άλλα, καλά και τα πιλοτικά, καλά και τα επικοινωνιακά και εμείς έχουμε κάνει τέτοια, αλλά αυτά δεν είναι τίποτε άλλο, παρά να δημιουργούν δεδομένα και προϋποθέσεις, ώστε να αναπτυχθεί η ανάλογη επιχειρηματική δραστηριότητα.

Στα πλαίσια, λοιπόν, της πρόσφατης αναδιοργάνωσης της επιχείρησης που είναι σε εξέλιξη και πιστεύουμε και θα τελειώσει μέσα στο Φεβρουάριο, δημιουργούμε ειδική μονάδα για τον ενεργειακό μετασχηματισμό των νησιών. Η ΔΕΗ είναι εκείνη που ξέρει καλύτερα από τον καθένα τις ενεργειακές ανάγκες ενός εκάστου του νησιού, γιατί η ΔΕΗ τα τροφοδοτεί, έστω με ντίζελ ή με μαζούτ. Επομένως, εμείς θα αναλάβουμε τις επιχειρηματικές πρωτοβουλίες και θα κάνουμε και τις αναγκαίες προτάσεις, ώστε να υπάρξει αυτός ο ενεργειακός μετασχηματισμός των νησιών.

Τονίζω μάλιστα, ότι αυτή τη στιγμή ένα μεγάλο μέρος από το δυναμικό των ΑΠΕ και ιδιαιτέρως των αιολικών που είναι εγκατεστημένα στα νησιά, δεν αξιοποιείται. Υπολογίζεται της τάξεως του 25% με 30%. Αυτό θα το δούμε, μας απασχολεί ιδιαίτερα, βεβαίως, είναι σε συνάρτηση με τις τεχνολογίες και τις δυνατότητες αποθήκευσης ηλεκτρικής ενέργειας, τις οποίες θα αξιοποιήσουμε. Αυτά κυρία Πρόεδρε και παρακαλώ τους συνεργάτες μου να συμπληρώσουν στα σημεία εκείνα που νομίζουν ότι μπορούν.

**ΧΑΡΑ ΚΑΦΑΝΤΑΡΗ(Πρόεδρος της Επιτροπής):** Το λόγο έχει ο κ. Αραβατινός.

**ΝΙΚΟΛΑΟΣ ΑΡΑΒΑΤΙΝΟΣ (Γενικός Διευθυντής Υποστηρικτικών Λειτουργιών):** Θα δώσω έξι συμπληρωματικές απαντήσεις σε ερωτήσεις που τέθηκαν, γιατί έχουμε δύο οίκους στους οποίους γίνεται η ανάθεση του μαζούτ. Να απαντήσω ότι ο διαγωνισμός αφορούσε σε δύο είδη, μαζούτ με παράδοση στο Λαύριο, μαζούτ με παράδοση στον Αθερινόλακκο. Ο διαγωνισμός προέβλεπε τη δυνατότητα ανάθεσης κατά είδος, επελέγη η φθηνότερη προσφορά σε κάθε περίπτωση.

Γιατί έχουμε αυξήσεις τιμών. Να εξηγήσω ότι τα υγρά καύσιμα είναι χρηματιστηριακό είδος, επομένως ακολουθεί τις αυξομειώσεις της αγοράς.

Σε ό,τι αφορά τα πρύμνια και ειδικότερα για το τέλος του 2019, προβλέπεται μεγάλη αβεβαιότητα, επειδή ακριβώς αλλάζουν οι προδιαγραφές των καυσίμων που χρησιμοποιούνται στη ναυτιλία και είναι τα ίδια με αυτά που χρησιμοποιούμε εμείς.

Σε ό,τι αφορά το αν έχουμε διαφοροποιήσεις και γιατί έχουμε διαφοροποιήσεις ανάμεσα στις προβλέψεις μας και τους απολογισμούς καταναλώσεων, να εξηγήσω ότι το 2017 υπήρξε η ενεργειακή χρήση του φυσικού αερίου, που οδήγησε σε απρόβλεπτα μεγάλη κατανάλωση ντίζελ. Σε ό,τι αφορά το 2018 και το 2017 υπήρξαν κάποια μικρά τεχνικά προβλήματα στο θερμοηλεκτρικό σταθμό της νότιας Ρόδου και για αυτό δεν έγινε η αναμενόμενη μεταφορά της παραγωγής ισχύος από ντίζελ σε μαζούτ με τον τρόπο που φανταζόμασταν. Τα πράγματα αυτά είμαστε βέβαιοι ότι το 2019 θα εξελιχθούν ομαλότερα.

Σε ό,τι αφορά το αν έχουμε συγκριτικά στοιχεία με τις τιμές που επιτυγχάνουν άλλες χώρες, έχουμε στοιχεία από την Κύπρο, η οποία έχει περίπου τα ίδια προβλήματα με εμάς, αγοράζει περίπου με τους ίδιους τρόπους και εκεί τα πρύμνια που πλήρωσαν οι συνάδελφοί μας από την Κύπρο, ήταν σημαντικά υψηλότερα από αυτά που πληρώσαμε εμείς.

Σε ό,τι αφορά το γιατί δεν κάνουμε αποθεματοποίηση υγρών καυσίμων για να επωφεληθούμε από σποτ χαμηλότερες τιμές, να εξηγήσω ότι για να έχει νόημα μιλάμε για εκατοντάδες χιλιάδες τόνους. Αυτό απαιτεί πολύ σημαντικές εγκαταστάσεις, επομένως ανάγκη επενδύσεων και δεσμεύει και ένα τεράστιο κεφάλαιο κίνησης που αυτή τη στιγμή είναι σε στενότητα. Δεν κρίνεται, λοιπόν, συμφέρουσα.

Να προσθέσω κάτι μπαίνοντας λίγο στα οικόπεδα του γενικού διευθυντή εμπορίας σε ό,τι αφορά την ευκολία χρήσης του e-bill και του ηλεκτρονικού λογαριασμού. Κατά τη γνώμη μας έχουμε από τους καλύτερους ηλεκτρονικούς λογαριασμούς που υπάρχουν. Οι άνθρωποι όχι μόνο μπορούν να κατεβάσουν τους λογαριασμούς τους στο κινητό, σε τάμπλετ, μπορούν να τους πληρώσουν εκείνη τη στιγμή με ένα πολύ εύκολο τρόπο, με οποιαδήποτε κάρτα χρεωστική ή πιστωτική, χωρίς καμία απολύτως χρέωση και επιπλέον ενημερώνονται με την έκδοση κάθε λογαριασμού και με email και με sms, όπου φαίνονται τα στοιχεία του λογαριασμού, το ποσό και η προθεσμία που πρέπει να λήξει. Αυτά από εμένα και σας ευχαριστώ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Κοπανάκης.

**ΙΩΑΝΝΗΣ ΚΟΠΑΝΑΚΗΣ (Γενικός Διευθυντής Ανάπτυξης):** θα ήθελα να προσθέσω λίγα πράγματα, σχετικά με το φυσικό αέριο. Όπως ειπώθηκε προηγουμένως και από τον Πρόεδρο, η ΔΕΗ πλέον πέραν του ότι μέχρι τώρα ήταν ο μεγαλύτερος καταναλωτής του φυσικού αερίου, δεδομένου ότι έχει τις μονάδες παραγωγής 2600 MW περίπου, στο φυσικό αέριο, από το 2019 εισέρχεται και στην αγορά του φυσικού αερίου, ως προμηθευτής. Δηλαδή, έχει τη δυνατότητα να πουλά πλέον φυσικό αέριο σε πελάτες και ως εκ τούτου, αυξάνονται οι ανάγκες της επιχείρησης σε φυσικό αέριο. Αυτό εξυπηρετεί την στρατηγική μας για αύξηση των εσόδων της εταιρίας και από νέα προϊόντα και υπηρεσίες και για να επιτευχθεί αυτός ο στόχος προϋποθέτει τη βελτιστοποίηση του χαρτοφυλακίου σε σχέση με την προμήθεια και την επίτευξη καλύτερων τιμών.

Στο πλαίσιο, λοιπόν, μιας τέτοιας στρατηγικής έχει εγκριθεί μια πολιτική από πλευράς του Δ.Σ. και ένα πρώτο βήμα αυτής της πολιτικής είναι η συγκεκριμένη κίνηση συμμετοχής μας στις δημοπρασίες της ΔΕΠΑ, όπου πετύχαμε μια πολύ καλή τιμή, δεδομένου ότι ο ανταγωνισμός ήταν πολύ μεγάλος, γιατί σε αυτές τις δημοπρασίες συμμετείχαν όλοι οι προμηθευτές φυσικού αερίου και όλοι οι χρήστες του ΔΕΣΦΑ, δηλαδή του συστήματος φυσικού αερίου. Παρόλα αυτά, πετύχαμε να πάρουμε μια μεγάλη ποσότητα σε μια πολύ καλή τιμή, που είναι καλύτερη και από τη μακροχρόνια σύμβαση που έχουμε με τη ΔΕΠΑ. Ακολουθούν και άλλες τέτοιες κινήσεις, στα πλαίσια της πολιτικής που έχουμε χαράξει εντός του 2019 και βεβαίως, τα αποτελέσματα αυτών των κινήσεων θα ανακοινωθούν στην Επιτροπή και στη Βουλή. Ευχαριστώ πολύ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Σας ευχαριστούμε. Ολοκληρώθηκε η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ., Γκαρά Αναστασία, Δημητριάδης Δημήτριος, Θεοφύλακτος Ιωάννης, Καματερός Ηλίας, Καρακώστα Εύη, Κάτσης Μάριος, Καφαντάρη Χαρά, Ουρσουζίδης Γεώργιος, Σκρέκας Κωνσταντίνος, Αρβανιτίδης Γεώργιος, Μανωλάκου Διαμάντω και Γεωργιάδης Μάριος.

Τέλος και περί ώρα 14.45΄ λύθηκε η συνεδρίαση.

**Η ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΧΑΡΑ ΚΑΦΑΝΤΑΡΗ ΜΑΡΙΟΣ ΚΑΤΣΗΣ**